Rukun Negara dan ideologi bitara: Berbayang tanpa bertiang?

Sejak tamatnya era pendudukan Jepun, Malaysia umumnya, mengalami kocakan hubungan etnik yang tajam, akibat prasangka dan prejudis perkauman yang menggerunkan. Kerajaan kolonial British sendiri sukar untuk percaya kemelut hubungan etnik ini dapat diharmonikan.

Sentimen dan politik perkauman terus membumikan urat pengaruhnya sehinggalah tercetusnya tragedi berdarah 13 Mei 1969. Selepas tragedi anarkikal ini, semua pihak mula memberikan perhatian terhadap perpaduan kebangsaan dengan lebih tuntas.

Di sinilah bermulanya sejarah Rukun Negara, dimasyhurkan secara rasmi pada 31 Ogos 1970 oleh Yang Di-Pertuan Agong. Apakah kita mahu tragedi berdarah 13 Mei 1969 berulang kembali?

Perlu ditegaskan di sini, sekiranya kita melupakan peristiwa hitam tersebut, bukanlah mustahil kita akan dihukum semula oleh sejarah hitam yang sama, dan mungkin dalam kemelut perkauman yang lebih kritikal lagi.

Apakah Rukun Negara? Inilah antara persoalan mendasar yang masih tidak begitu difahami oleh rakyat Malaysia. Meskipun kita telah melafazkannya, malah menghafalnya sejak di bangku sekolah lagi, namun apakah kita benar-benar memahami falsafah murni Rukun Negara, lebih-lebih lagi untuk membahaskannya secara membina? Jika rakyat tidak memahami Rukun Negara, tidak mungkin mereka dapat menghayatinya dalam kehidupan kenegaraan.

Setelah setengah abad Rukun Negara dilancarkan (1970), fokus terhadap kepentingan dan peranan Rukun Negara semakin diabaikan; sekadar dilafazkan dalam majlis kenegaraan dan acara kebangsaan yang tertentu sahaja. Sebagai rakyat yang prihatin terhadap masa depan negaranya, kita tidak wajar berpuas hati dengan keadaan yang sepasif ini kerana jika dibiarkan, proses pemajuan negara dan pembinaan bangsa Malaysia turut terencat.

Perkataan ‘rukun’ ertinya ‘tiang’. Justeru, Rukun Negara bermaksud tiang negara iaitu prinsip kehidupan yang menjadi tiang kepada Malaysia. Inilah pengertian yang paling asas. Diumpamakan sebuah rumah, tanpa tiang rumah akan roboh. Begitu jugalah dengan sesebuah negara. Tiang amat diperlukan sebagai pasak negara.

Jika diperhalusi, Rukun Negara itu sendiri memancarkan roh patriotisme dan nasionalisme Malaysia sejati yang sewajarnya dipegang sebagai ideologi negara berlandaskan silaturahim kemalaysiaan. Persoalannya, bagaimanakah Rukun Negara dapat berperanan untuk mencapai matlamat murni di atas?

Pertama, Kepercayaan kepada Tuhan. Agama merupakan sendi peradaban manusia bertamadun. Dalam kehidupan beragama, Tuhan merupakan kuasa tertinggi dan terkudus yang menjadi pusat pengabdian manusia. Perintah dan larangan daripada Tuhan (terpateri dalam agama) secara keseluruhannya menuntut penganutnya (Islam, Kristian, Buddha dan Hindu misalnya) supaya mematuhi kesemua kebaikan dan menjauhi kejahatan (zahir dan tersembunyi).

Pada prinsipnya, jika seluruh rakyat Malaysia beramal dengan perintah dan larangan agama masing-masing, pastilah matlamat Rukun Negara, khasnya keamanan dan kemajuan negara, dapat dicapai secara bersepadu.

Ini bermakna, rakyat Malaysia yang tidak mempercayai Tuhan (atau tidak mengamalkan ajaran agamanya), mereka telah meruntuhkan tiang negara yang pertama iaitu Kepercayaan kepada Tuhan. Dalam konteks ini, terdapat dua tuas penting yang kita perlu difahami.

Pertama, agama tidak seharusnya dipolitikkan oleh mana-mana politikus dengan mengambil ingatan bahawa agama dan politik juga tidak dapat dipisahkan dalam kehidupan Muslim. Justeru, jika nilai-nilai Islamik (dan universalisme semua agama) hendak diperjuangkan menerusi wasilah demokrasi dan politik kepartian, perlembagaan Malaysia tidak menegah hak sedemikian.

Akan tetapi, perjuangan tersebut seharusnya dimanifestasikan dengan harmoni dan diprakarsakan dengan penuh hikmah, tanpa mencetuskan prejudis dan prasangka keagamaan yang amat berbahaya terhadap rakyat majmuk agama di negara ini.

Kedua, tidak ramai yang memahami makna kedudukan Islam sebagai Agama Persekutuan, seperti termaktub dalam Perlembagaan Persekutuan Malaysia. Status ini diiktiraf oleh Suruhanjaya Reid dan Jawatankuasa Perundingan dan Perpaduan Malaysia kepada agama Islam sebagai menghargai sumbangan Islam dalam memercukan kegemilangan tamadun rumpun Melayu di rantau Nusantara sejak abad ke 12 lagi.

Apabila Islam diangkat sebagai agama persekutuan, dengan sendirinya rakyat Malaysia mempunyai dua bentuk ‘agama’ iaitu agama hakiki dan agama rasmi. Ini bermakna setiap rakyat Malaysia mempunyai agama hakiki masing-masing sama ada Islam, Kristian, Buddha, Hindu dan sebagainya.

Pada masa yang sama, seluruh rakyat Malaysia mempunyai satu agama rasmi yang sama iaitu Islam. Meskipun rakyat negara ini agama hakiki yang berbeza, namun mereka dapat diharmonikan dengan satu agama rasmi yang sama.

Perlu dinyatakan, perasaan pemilikan bersama terhadap Islam sebagai agama rasmi bagi seluruh rakyat Malaysia, tidaklah menjejaskan agama hakiki mereka sendiri. Kepentingan Islam sebagai agama persekutuan dan agama rasmi Malaysia berperanan penting sebagai penyemai sikap saling menghormati terhadap agama Islam khasnya, serta sesama rakyat Malaysia yang berbilang agama seluruhnya. Kita seharusnya memahami konsep murni ini dan menerimanya dengan berlapang dada demi keharmonian negara.

Apalah gunanya rakyat Malaysia membenci agama Islam sebagai agama rasmi mereka sendiri, meskipun mereka mempunyai agama hakiki yang berbeza? Bukankah sentimen anti-Islam, anti-Kristian, anti-Hindu dan anti-Buddha akan mempermusuhkan sesama rakyat Malaysia?

Perbezaan dari segi agama hakiki adalah fitrah manusia (tidak ada paksaan dalam beragama), dan persamaan dari segi agama rasmi pula merupakan identiti lumrah bagi negara-negara moden hari ini di seluruh dunia (melainkan negara komunis).

Malangnya, umumnya rakyat Malaysia masih tidak memahami hakikat ini, bahkan kedengaran suara sumbang lagi jahil yang mengatakan perbezaan agama merupakan punca perpecahan kaum di Malaysia. Terdapat dua sebab mendasarnya.

Pertama, mereka tidak memahami kepentingan Islam sebagai agama persekutuan dan agama rasmi seluruh rakyat Malaysia. Terdapat parti politik yang menentang kedudukan Islam sebagai agama persekutuan dalam perlembagaan sejak 1950-an lagi. Sentimen anti-Islam dipolitikkan sehingga mengakibatkan hubungan antara kaum menjadi tegang, khasnya di Semenanjung Malaysia.

Kedua, sebahagian rakyat bukan sahaja tidak memahami agama hakiki mereka sendiri, malah mereka lagilah tidak memahami agama-agama yang lain. Situasi ini sangat parah disebabkan oleh wabak bebalisme agama. Mereka menjadi musuh terhadap perkara yang tidak mereka fahami.

Sebenarnya, tidaklah salah jika penganut agama Islam belajar untuk memahami agama-agama yang lain (begitu juga sebaliknya) demi merapatkan jurang perbezaan antara sesama rakyat Malaysia yang berbilang agama.

Rukun 2: Kesetiaan kepada Raja dan Negara

Kedua, Kesetiaan kepada Raja dan Negara. Rakyat Malaysia mempunyai latar belakang keturunan, sejarah dan kebudayaan yang berbeza, seperti Melayu, Cina dan India (lebih kompleks lagi di Sarawak dan Sabah). Oleh itu, perlulah dibentuk ikatan kemalaysiaan yang dapat memintal seteguh-teguhnya puncak jiwa mereka sebagai bangsa Malaysia.

Antaranya, ikrar kesetiaan kepada raja dan negara. Ini bermakna seluruh rakyat Malaysia hanya mempunyai satu raja (Yang Di-Pertuan Agong) dan negara (Malaysia) sebagai aset pemilikan bersama seluruh rakyat negara ini.

Penghayatan holistik terhadap Rukun Negara yang kedua ini, bukan sahaja dapat mengikis prasangka dan prejudis perkauman, malah menjadi umbi kekuatan negara dan kesatuan bangsa Malaysia. Mengapa? Kita hanya mempunyai satu bapa pertiwi (Yang Di-Pertuan Agong) dan satu ibu pertiwi (Malaysia).

Kita sedar kesetiaan tidaklah dapat dilihat dengan mata kasar kerana kesetiaan merupakan hakikat hati yang tersirat. Sungguhpun begitu, kesetiaan masih dapat dibuktikan secara zahir. Misalnya, rakyat Malaysia yang mendaulatkan bahasa kebangsaan negara ini tidaklah dapat disangsikan lagi kesetiaan mereka kepada Malaysia kerana ‘Bahasa Jiwa Bangsa’ dan ‘Bahasa Menunjukkan Bangsa’.

Ketiga, Keluruhan Perlembagaan. Seluruh aspek kehidupan manusia perlulah berlunaskan undang-undang tertinggi, dan falsafah negara moden, ia dinamakan perlembagaan. Perlembagaan merupakan payung pernaungan yang merentangi seluruh dimensi pemerintahan negara dan rakyat.

Oleh sebab itu, keunggulan negara dan keutuhan rakyat bergantung kepada keluhuran perlembagaan. Perlembagaan bukan sahaja dilihat sebagai luhur (suci), malah perlu diperluhur sepenuh hati kerana dengan perlembagaan itulah negara yang merdeka dan berdaulat ini ditegakkan.

Sebagai tiang seri negara ini, justeru mana-mana pihak yang menentang atau mempersoalkan isi kandungan perlembagaan, ini bermakna mereka telah mencabuli keluhuran perlembagaan, dan natijahnya, mereka tidaklah layak menjadi warganegara Malaysia.

Jelas, mereka telah mencabut tunjang keutuhan negaranya sendiri. Di sinilah terletaknya kepentingan prinsip ketiga Rukun Negara tadi iaitu Keluhuran Perlembagaan, sebagai tiang seri negara ini.

Keempat, Kedaulatan Undang-Undang. Prinsip ini bertaut rapat dengan keluhuran perlembagaan kerana undang-undang merupakan cabang dan ceraian perlembagaan. Semua undang-undang yang bercanggah dengan perlembagaan persekutuan akan diisytiharkan terbatal dengan sendirinya. Kedaulatan ialah keadilan.

Dengan ini, undang-undang mesti ditegakkan secara adil tanpa mengira sesiapa pun, ia mesti dilaksanakan atas prinisp keadilan menerusi proses keadilan untuk memberikan hak keadilan kepada seluruh rakyat. Ini selari dengan jaminan Perlembagaan Persekutuan Malaysia (Perkara 8) bahawa semua rakyat dilayan sama rata dan sama tarafnya di sisi undang-undang.

Peruntukan ini dengan jelas bertujuan untuk menjamin keharmonian dalam kehidupan kenegaraan menerusi prinsip keadilan dan proses pengadilan. Kedaulatan undang-undang bukan sahaja penting untuk menyusunaturkan tatacara kehidupan rakyat yang rencam, bahkan untuk menyelesaikan seluruh permasalahan rakyat secara adil dan aman. Oleh itu, sesiapa sahaja yang mencemarkan kedaulatan undang-undang negara ini, merekalah pendosa dan penderhaka Malaysia.

Kelima, Kesopanan dan Kesusilaan. Perlu ditegaskan, meskipun diletakkan sebagai prinsip Rukun Negara terakhir, namun peranan dan kepentingannya tetap setara dengan prinisp-prinsip Rukun Negara yang lain.

Keberadaannya dalam Rukun Negara membuktikan betapa kita mementingkan nilai-nilai ketimuran yang kita warisi daripada pusaka sejarah dan peradaban silam; betapa kita menjunjung nilai-nilai kemalaysiaan dalam kerancakan arus kemodenan dan kemajuan negara; betapa kita nekad menghayati nilai-nilai kemanusiaan dan kemasyarakatan dalam koridor ketamadunan rumpun Melayu dan Asia Raya.

Nilai kesopanan dan kesusilaan tersebut perlulah dihayati dalam kesemua aspek kehidupan sebagai neraca keberadaban dan potret peradaban Malaysia, khasnya dalam konteks pembinaan bangsa Malaysia. Bagaimanapun, ini tidaklah bermakna kita menolak kebudayaan asing; mana-mana yang positif dan progresif, sewajarnyalah diteladani.

Oleh itu, sekiranya rakyat kita melanggar adab kesopanan dan resam kesusilaan Malaysia, tidak syak lagi mereka telah meranapkan tiang negara yang terakhir, robohnya citra negara dan budaya bangsa yang berdaulat.

Setiap rakyat Malaysia bukan sahaja perlu memahami, malah menghayati kesemua prinsip Rukun Negara sebagai kesan tanda taat setia mereka terhadap Malaysia. Akibat mengabaikannya (biarpun hanya satu daripada prinisp-prinisp tersebut), dengan sendirinya kita telah meruntuhkan satu daripada tiang negara ini.

Ini bermakna, wargenagara sedemikian bukan sekadar menjadi duri dalam daging, bahkan tidak layak mendapat hak kerakyatan Malaysia. Hakikatnya, Rukun Negara belum mendarah daging dalam diri kita.

Dr Nordi Achie merupakan Pensyarah Kanan di Universiti Malaysia Sabah, Kampus Antarabangsa Labuan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kepentingan Literasi Media Tangani Berita Palsu

Dalam era digital yang serba pantas ini, maklumat dan berita dapat disebarkan dengan begitu mudah.

Kebergantungan kepada media sosial juga kini semakin meningkat dalam memperolehi capaian berita, maklumat tentang sesuatu isu atau perkara, perhubungan dan interaksi serta banyak lagi.

Berdasarkan kepada statistik yang dikeluarkan oleh Data Reportal, jumlah pengguna media sosial di Malaysia sehingga bulan Januari 2023 dianggarkan berjumlah 26.8 juta pengguna.

Keadaan ini jelas menunjukkan bahawa media sosial mempunyai pengaruh yang besar dalam kehidupan masyarakat masa kini dan menjadi rujukan utama untuk menjalankan kehidupan seharian.

Bagi mengelakkan perkara buruk berlaku, maka pengguna media sosial harus mempunyai keupayaan bagi menganalisis, menilai dan memahami semua kandungan media yang diperolehi secara kritis.

Maka, di sinilah literasi media mengambil tanggungjawab bagi memberikan pendidikan kepada masyarakat khususnya pengguna media sosial agar dapat menavigasi landskap digital dengan penuh berhemah dan mengamalkan sikap profesional.

Menurut Livingstone (2003), literasi media adalah kemampuan untuk mengakses, menganalisis, menilai dan berkomunikasi dalam pelbagai bentuk media.

Oleh itu, secara umumnya literasi media dapat disimpulkan sebagai suatu keupayaan untuk memahami, mentafsir dan menilai secara kritis pelbagai bentuk kandungan media termasuklah pada artikel, berita, video, imej, iklan dan siaran langsung atau live streaming di media sosial.

Maka, untuk menjadikan seseorang individu itu mempunyai literasi media, maka ia haruslah mampu mencipta kandungan media, menyampaikan mesej, membezakan antara fakta dan pendapat serta mengenal pasti maklumat yang tidak tepat dan propaganda.

Dalam era digital kini, masyarakat di seluruh dunia seakan telah karam dalam lautan maklumat. Aliran maklumat berterusan daripada pelbagai sumber menyebabkan timbulnya cabaran hebat untuk membezakan maklumat tepat dan boleh dipercayai serta sebaliknya.

Kebanjiran platform media sosial kini juga meningkatkan jangkauan maklumat, seterusnya mendesak kita untuk lebih celik media.

Literasi media pastinya dapat memperkasakan individu dengan kemahiran meneliti sumber, membuat rujukan silang pada maklumat yang diperolehi dan menilai secara kritis kredibiliti sumber maklumat yang diperolehi.

Maklumat salah dan berita palsu kini semakin berleluasa. Walaupun pihak Suruhanjaya Komunikasi dan Multimedia Malaysia (MCMC) melaksanakan inisiatif membanteras penyebaran berita palsu melalui penerapan amalan “Tidak Pasti, Jangan Kongsi,” namun maklumat yang tidak tepat dan berunsurkan kontroversi mudah merebak dengan cepat di platform media sosial sehingga membawa kepada kegelisahan dan timbulnya situasi yang tidak tenteram.

Maka, dengan kemahiran literasi media ini, ia diharapkan dapat membantu individu untuk mengenali taktik biasa yang digunakan bagi memanipulasi maklumat, seperti mengumpan dengan tajuk yang kontroversi, pengeditan terpilih (selective editing) dan petikan di luar konteks (out-of-context quotes).

Dengan mendidik masyarakat cara untuk menyemak kesahihan fakta dan mengesahkan maklumat, maka literasi media dilihat dapat bertindak sebagai perisai terhadap kesan buruk menyebarkan maklumat yang salah.

Literasi media juga mampu memupuk kemahiran berfikir kritis dengan menggalakkan individu menyoal, menganalisis dan mencari pelbagai perspektif apabila memperolehi sesuatu maklumat.

Masyarakat dididik untuk tidak hanya membaca tajuk berita sahaja, tetapi membudayakan untuk membaca artikel dan memahami berita dengan baik. Keadaan ini secara tidak langsung mampu melahirkan masyarakat yang lebih arif, analitikal dan berpengetahuan.

Sebagai warga digital yang bertanggungjawab, kesedaran pentingnya untuk mendalami kemahiran literasi media ini amat penting bagi membentuk satu masyarakat yang peka pada keadaan sekeliling.

Perkembangan teknologi yang amat pesat kini harus diikuti dengan ekosistem digital yang lebih sihat dan bertanggungjawab. Ia pastinya dapat mewujudkan komuniti maya yang lebih harmoni dan berjaya.

Nurul Nisha Mohd Shah, UiTM Kampus Rembau
Mohd Radzman Basinon

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keputusan tepat tidak diteruskan PPSMI

Selain itu, beliau menegaskan langkah pengenalan tulisan Jawi di sekolah vernakular akan diteruskan dengan syarat dipersetujui Persatuan Ibu Bapa dan Guru (PIBG) dan murid.

Pengerusi Lembaga Pengelola Dewan Bahasa dan Pustaka (DBP), Profesor Datuk Dr Awang Sariyan berkata, DBP menyambut baik pendirian tidak meneruskan PPSMI dan menyifatkan ia merupakan keputusan yang tepat.

“Di sebalik perbelanjaan besar yang melebihi RM5 bilion, pencapaian PPSMI hanya sekitar tiga peratus dan menyebabkan kemerosotan yang nyata bagi pencapaian pelajar dalam mata pelajaran Bahasa Inggeris, Sains dan Matematik,” katanya.

Selain itu, terdapat beberapa kajian menunjukkan bahawa lebih 70 peratus pelajar dan guru tidak menganggap PPSMI sebagai program yang tepat bagi hasrat peningkatan penguasaan bahasa Inggeris, Sains dan Matematik.

“Kesan buruk PPSMI terlihat juga dalam kemerosotan minat pelajar untuk memilih aliran sains sehingga terdapat kira-kira 25 peratus sahaja jumlahnya dan masalah itu menimbulkan kesan kepada jumlah pelajar sains dan teknologi di institusi pengajian tinggi (IPT) yang juga merosot,” tambahnya.

Dalam pada itu, penggantian PPSMI dengan Program Memartabatkan Bahasa Melayu dan Memperkasakan Bahasa Inggeris (MBBI) telah mula memperlihatkan kesan positif dan tiada keperluan PPSMI ditimbangkan untuk dilaksanakan semula.

Pada 2011, Kementerian Pendidikan semasa di bawah teraju Perdana Menteri, Tan Sri Muhyiddin Yassin telah memutuskan pemansuhan PPSMI sesudah kajian dilakukan oleh pelbagai institusi bahasa dan pendidikan, termasuk universiti dan persatuan serta orang perseorangan yang menunjukkan kesilapan dan kegagalan program itu.

Pada 31 Januari lalu, Presiden Persatuan penulis Nasional (PENA) Dr Mohamad Saleeh Rahamad telah bertegas bahawa PENA membantah sekeras-kerasnya cadangan melaksanakan semula pengajaran Sains dan Matematik dalam Bahasa Inggeris.

“Keputusan melaksanakannya semula sangat bertentangan dengan aspirasi Pendidikan nasional dan akan merosakkan tahap pendidikan anak bangsa, terutamanya pelajar luar bandar,” katanya.

Tambahnya, telah terbukti sebelum ini pencapaian dalam peperiksaan merudum dan banyak pembaziran berlaku apabila perbelanjaan untuk melaksanakan PPSMI tidak mendatangkan kebaikan.

Sementara itu, IKRAM melalui Pengerusi Jawatankuasan Pendidikan, Prof Dr Omar Yaakob turut membantah ura-ura pelaksanaan semula PPSMI dan menyifatkan PPSMI dalam bentuk yang asal telah terbukti tidak berjaya sehingga menyebabkan kerajaan membatalkannya.

“Unsur utama PPSMI ialah ‘paksaan’ ke atas semua sekolah tanpa kecuali untuk melaksanakan pengajaran Sains dan Matematik dalam bahasa Inggeris.”

“Ini berlaku, walaupun terdapat sekolah yang tidak mempunyai persediaan yang cukup dari segi sumber, prasarana dan guru yang kompeten,” jelasnya.

Melihat pada kajian lain yang telah dibuat oleh Universiti Pendidikan Sultan Idris (UPSI) pada 2008 merekodkan kemerosotan sehingga 80 peratus di Sekolah Kebangsaan dan di Sekolah Menengah sehingga program ini dibatalkan secara berperingkat pada 2010.

Realitinya, PPSMI yang telah dilaksanakan pada 2002 hingga 2010 telah banyak meninggalkan kesan buruk kepada tahap pencapaian akademik para pelajar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Zina: Perkara haram yang paling disukai

Lebih 70 orang peserta yang datang dari pelbagai institusi seperti Wanita MCA, para pendidik, pelbagai   NGO dan individu termasuk kakitangan kerajaan dari Bahagian Pembangunan Kurikulum, Kementerian   Pendidikan Malaysia, Bahagian Pembangunan Kesihatan Keluarga, Kementerian Kesihatan Malaysia   telah hadir.

Turut hadir adalah pegawai dari Pejabat EXCO Kerajaan Negeri Selangor merangkap Pengerusi   Jawatankuasa Tetap Kebajikan Hal Ehwal Wanita Negeri Selangor, Rodziah Ismail.

Program yang berlangsung selama setengah hari ini telah membentangkan tiga tajuk berkaitan   pendidikan seksualiti. Antara pembentangan yang disampaikan ialah ‘Pelaksanaan Syariah   Penyelesaian kepada Gejala Sosial’ oleh Ketua Wanita IKRAM, Ustazah Maznah Daud.

Antara lain, beliau menekankan peri pentingnya pelaksanaan syariah dalam menjaga kehidupan   manusia. Kesyumulan syariah yang menjaga asas-asas penting dalam kehidupan manusia seperti   agama, nyawa, akal, keturunan (maruah) dan harta menjadikan hidup manusia aman, tenang dan   sempurna kerana asas penting dalam kehidupan insan terjamin dan terpelihara. Tanpa pelaksanaan   syariat inilah kehidupan manusia menjadi kucar-kacir. Berpunca dari situlah timbulnya permasalahan   seperti gejala sosial, penzinaan dan gejala membuang bayi sebagaimana yang berlaku ketika ini.

Naib Presiden Pertubuhan Jamaah Islah Malaysia (JIM) yang juga ahli jawatankuasa IKRAM Pusat, Dr   Harlina Halizah Siraj,  dalam penyampaiannya bertajuk ‘Keberkesanan Pendidikan Seksualiti dalam    Mendepani Gejala Seksual’ pula menekankan isu-isu utama dalam pendidikan seksual. Menurut pakar   Obstetrik dan Ginekologi (O&G) Hospital Universiti Kebangsaan Malaysia itu, antara perkara yang paling   mempengaruhi kefahaman remaja dalam isu seksual bermula daripada keluarga. Dengan mengambil   contoh kehidupan di Belanda, beliau berkata, kekuatan pendidikan dan hubungan dalam institusi   keluarga telah memberikan impak positif dalam mengawal perlakuan remaja dan membentuk kefahaman   yang lebih sihat tentang seksualiti.

Pn Kamaliah Noordin yang merupakan pengetua berpengalaman dari Sekolah Menengah Islam Hidayah,   Johor Bahru dalam pembentangan ketiga yang bertajuk ‘Pelaksanaan Pendidikan Seksualiti dalam   Pendidikan Islam’ pula telah berkongsi pengalaman-pengalaman beliau dalam menerapkan pendidikan   seksualiti secara holistik dalam sistem pembelajaran di sekolah tersebut. Pendidikan seksualiti yang   dilaksanakan bukanlah dalam bentuk satu subjek pembelajaran, tetapi dilaksanakan dengan   menerapkan kefahaman dalam subjek-subjek yang berkaitan termasuklah tindakan-tindakan yang   berbentuk peraturan di sekolah.

Pada akhir program, para peserta telah dihidangkan dengan sebuah perbincangan dalam bentuk forum   yang bertajuk “Pendidikan Seksualiti: Adakah Ianya Satu Penyelesaian” bersama pembentang-  pembentang yang tersebut di atas.

Wanita IKRAM dengan sokongan Wanita JIM dan juga Pertubuhan Mawaddah Malaysia telah   mengeluarkan kenyataan akhbar bersempena dengan program ini.


Gaza: IKRAM, Aqsa Syarif demo di Terengganu

Ianya merupakan satu lagi landmark kepada usaha penggemblengan ummah berhubung isu Palestin di negeri ini. Program ini telah diadakan selepas solat Jumaat di masjid tersebut di mana perarakan bermula dan berakhir di Dataran Syahbandar. Program ini turut disertai Imam Besar Masjid Negeri, Ustaz Hj Azizi Saidi Abdul Aziz dan beberapa NGO yang lain termasuk ABIM, WADAH dan HALUAN.

Imam Masjid Negeri dalam ucapan sebelum khutbah Jumaat telah menyeru semua ahli jamaah untuk turut serta menyertai perhimpunan yang dianjurkan oleh IKRAM ini sebagai tanda sokongan dan prihatin terhadap isu Palestin ini. Beliau yang juga menyampaikan khutbah dan menjadi imam telah sekali lagi mengingatkan ahli jamaah selepas doa selepas solat untuk sama-sama menyertai perhimpunan ini. Ini satu lagi kejayaan IKRAM di dalam melibatkan tokoh masyarakat dalam program ini.

Perhimpunan dan perarakan hampir 1,000 orang ini telah dipimpin oleh YDP IKRAM Terengganu, Ustaz Hj Mohd Lokman Dato’ Awang, pimpinan IKRAM Negeri dan Daerah termasuk YDP IKRAM Kuala Terengganu Ustaz Dr Zawawi Ali, YDP IKRAM Dungun Hj Nawawi Yusof dan YDP IKRAM Kemaman Ustaz Hj Mazlan Ahmad. Di samping itu pimpinan NGO lain yang turut bersama ialah YDP ABIM Terengganu Hj Zukiferee Ibrahim, Penasihat PEMIKIR Mat Azizur Raziz dan YDP WADAH Ustaz Hj Harun bersama Imam Besar Masjid Negeri.

Perarakan bermula dengan ucapan menaikkan semangat untuk menyertai perhimpunan ini oleh Timbalan Pengerusi Jawatankuasa Pembelaan Ummah Sejagat Ustaz Muzahar Hitam, diselang-seli oleh laungan semangat jihad membantu Palestin dan Gaza yang berterusan oleh beberapa orang anak muda diketuai Qayyim Hafidzi dan Ubaidullah Harith yang juga Pengerusi Siswa IKRAM Terengganu Utara. Program ini juga mendapat kerjasama dan kawalan pihak keselamatan bagi melancarkan perjalanan perhimpunan ini.

Ucapan pembukaan Ust Muzahar dan perarakan

Perarakan berhenti berkumpul di Dataran Syahbandar dimana ucapan pimpinan NGO telah dimulakan oleh Ustaz Lokman. Beliau menyeru agar masyarakat Islam di negeri Terengganu khususnya untuk terus bangkit dan cakna berhubung perjuangan membantu Palestin membebaskan negara mereka daripada penjajah Israel dan memberi peluang kepada rakyat termasuk anak-anak Gaza untuk hidup dengan aman. Beliau mengajak umat Islam agar terus membantu memberikan sokongan material dengan bantuan harta dan wang ringgit dan spiritual menerusi doa dan munajat yang berterusan.

Ustaz Hj Harun yang mewakili WADAH dan ABIM pula menyentuh tentang sejarah perjuangan rakyat Palestin dan penubuhan negara haram Israel yang mendapat restu Pertubuhan Bangsa-Bangsa Bersatu. Beliau juga mengajak umat Islam untuk terus memboikot barangan Israel dan dagangan Malaysia dengan Israel khususnya dalam penjualan minyak sawit ke negara itu oleh kerajaan Malaysia.

Manakala Dr Afandi Salleh selaku wakil Aqsa Syarif mengingatkan umat Islam agar terus mengaktifkan gerakan menyokong perjuangan membebaskan Palestin dan menyelamatkan Masjidil-Aqsa daripada penguasaan Zionis Israel. Majlis ucapan yang dipengerusikan Ustaz Muzahar Hitam ini berakhir sekitar 3.30 petang dengan bacaan doa yang cukup syahdu oleh Ustaz Hj Azizi.

Ucapan Ustaz Lokman, doa Ust Azizi dan flash mob

Satu flash mob Palestin telah dianjurkan oleh mahasiswi Persatuan Fakulti Perubatan UNISZA dan IKRAM Siswa selepas berakhir doa penutup program ini. Sidang media telah diadakan selepas perhimpunan disertai beberapa media termasuk Berita Harian, Sinar Harian dan Metro. Program ini telah mendapat liputan TV3 di dalam Berita Jam 8 malam pada hari yang sama.

Semoga program ini meningkatkan lagi kesedaran ummah tentang perjuangan rakyat Palestin dan merapatkan kerjasama agensi dan NGO di negeri ini insya-Allah. Penggemblingan ahli-ahli IKRAM termasuk anak-anak muda dan wanita yang menjadi penggerak utama kepada perjalanan program ini juga wajar diberikan ucapan syabas dan tahniah!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan kita dan Palestin

Kes positif Covid-19 di serata dunia seakan tidak mempunyai tanda-tanda surutnya. Lepas satu-satu varian berbeza menyerang manusia dengan kadar merebaknya lebih cepat berbanding awalnya, lebih-lebih lagi varian dari India.

Kehadiran Ramadan memberi peluang rezeki sebahagian kita untuk berniaga di bazar Ramadan. Apa kan daya, ada bazar ditutup di pertengahan jalan kerana melanggar SOP, kemudian dibuka, kemudian ditutup semula kerana Perintah Kawalan Pergerakan (PKP).

Dengan peningkatan kes positif Covid-19 yang membimbangkan di Malaysia, pengumuman PKP bagai sudah dijangka walaupun agak lewat dan sekali lagi kita tidak dapat berziarah raya apatah lagi pulang ke kampung dan desa sempena Aidilfitri.

Itu ujian untuk kita di Malaysia. Bagaimana pula Ramadan bagi umat Islam di Palestin, bumi al-Aqsa dan Gaza? Ujian untuk mereka lebih berganda selain daripada Covid-19.

Sepuluh akhir Ramadan mereka tahun ini ‘diserikan’ dengan serangan provokasi tentera negara haram itu terhadap Masjid al-Aqsa mencederakan ratusan jemaah dan Gaza kini ‘dimeriahkan’ dengan serangan udara yang mengorbankan puluhan nyawa.

Syukur kita di sini masih lagi boleh menjalani ibadah Ramadan dengan aman dan menyambut Aidilfitri walaupun di rumah. Mereka? Mungkin bagi sebahagiannya sama saja Ramadan atau bulan-bulan lain kerana masih mengira-ngira sama ada masih hidup, ditahan, dianiaya, diseksa atau terbunuh pada esoknya.

Lantas, bagaimana kita mampu menzahirkan keimanan dan kesyukuran kita dengan situasi rakyat Palestin di sana? Sabda Nabi SAW yang bermaksud:

“Kamu melihat orang-orang yang beriman dalam berkasih-sayang, hubungan cinta mereka dan saling berbuat baik sesama mereka adalah seperti satu tubuh.  Apabila ada bahagian tubuh yang berasa sakit, maka bahagian tubuh yang lain ikut tidak boleh tidur dan merasa demam.” (HR al-Bukhari)

Inilah perumpamaan tepat sikap umat Islam terhadap umat Islam lain yang sedang teraniaya terutamanya di Palestin, tanah yang sedang dijajah Zionis dan tempat di mana masjid ketiga umat Islam, Masjid al-Aqsa sedang dinodai dan cerobohi.

Mengambil roh daripada hadis ini, seharusnya umat Islam di sini tidak selesa dan sentiasa memikirkan bagaimana untuk membantu saudara kita yang sedang teraniaya dek kezaliman Zionis yang tiada hentinya.

Mainkanlah peranan kita untuk membela Palestin mengikut kapasiti masing-masing. Yang mampu bercakap, pupuklah kesedaran dengan kepetahanmu. Yang mahir media, sebarkanlah beritamu dengan seluas-luasnya.

Yang pandai menulis, gunakanlah ketajaman penamu untuk membela. Yang berada, dermakanlah hartamu untuk membantu mereka. Yang berkuasa, lantangkanlah suaramu di peringkat antarabangsa.

Unjukkan rasa membela saudara-saudara seimanmu. Jika ini tidak berlaku, nilailah sejauh mana keimanan kita dizahirkan dalam membela dan membantu umat Islam yang lain walaupun banyak amal ibadah lain yang kita lakukan pada bulan Ramadan.

Tepuk dada tanya iman, bukan selera makan.


PWS 2022 Bincang Pelbagai Isu Wanita Pascapandemik

SHAH ALAM – Persidangan Wanita Selangor (PWS 2022) sedang berlangsung bermula 23 Ogos hingga 25 Ogos dengan mengangkat tema ‘Cabaran Wanita Pasca Pandemik:  Ke Arah Selangor Saksama, Sejahtera dan Inklusif’.

Persidangan ini merupakan penganjuran kali kedua oleh Wanita Berdaya Selangor (WBS) bersama rakan kolaborasi Universiti Selangor (UNISEL) dan Open University Malaysia (OUM).

Topik yang luas dan pelbagai diperbincangkan dalam persidangan ini merangkumi isu dan cabaran  kekeluargaan, kewangan, ekonomi, gender, agama, politik, sains dan teknologi, seni, media, kesihatan, pendidikan, keusahawanan, perubahan iklim dan keselamatan bandar.

Pegawai Eksekutif di Pertubuhan IKRAM Malaysia, Puan Atriza Umar menjadi salah seorang pembentang dalam persidangan yang melibatkan 31 kertas kerja, dengan tajuk ‘Keterlibatan Wanita Sebagai Pemimpin Tertinggi Negara’ hari ini.

Kata beliau, wanita pernah menjadi pemimpin tertinggi negara mengikut para ilmuwan Islam. Jika tiada kajian yang lepas, tentunya perkara ini tidak akan dibincangkan oleh ulama silam.

“Namun tahap keterlibatan wanita dalam peringkat tertinggi negara dalam sejarah Islam masih rendah dan perkara ini berterusan di kebanyakan negara hingga ke hari ini,” jelasnya semasa pembentangan.

Yang menarik menurutnya, beberapa negara telah menonjolkan beberapa kepimpinan wanita sebagai Perdana Menteri atau Presiden.

“Wanita sering dianggap lemah dan tidak mampu berfikir secara rasional dalam sesuatu hal, tetapi faktor berhubung kait yang membataskan wanita menjadi kepimpinan negara harus dikaji dan diperhalusi,” ujar Atriza.

Beliau juga menyifatkan bahawa inisiatif yang dilakukan oleh Wanita Berdaya Selangor adalah usaha yang serius bagi memartabatkan wanita sebagai keutamaan di persada sosial dan politik negara.

Persidangan Wanita Selangor 2022 yang berlangsung di MBSA Convention Centre ini mengumpulkan para pemegang taruh dalam pelbagai bidang termasuk agensi kerajaan, NGO, swasta, mahasiswa mahupun individu.

Semoga persidangan ini menjadi platform efektif untuk mewujudkan dan meningkatkan kesedaran, berkongsi dan bertukar idea, maklumat dan cadangan ke arah penambahbaikan dalam isu-isu yang diperbincangkan bagi meningkatkan pemberdayaan wanita.

Hasil pembentangan daripada persidangan ini diharap akan menjadi kerangka untuk memastikan pelan tindakan pembangunan wanita negeri ini lebih berkesan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


NGO, institusi terima bantuan kewangan Perkeso

SERI KEMBANGAN – Sejumlah RM3.57 juta bantuan kewangan diperuntukkan Pertubuhan Keselamatan Sosial (Perkeso) bagi melaksanakan aktiviti memupuk kesedaran aspek keselamatan dan kesihatan pekerjaan (KKP) sepanjang tahun ini.

“Saya berharap agar semua NGO dan institusi yang menerima bantuan kewangan yang disalurkan Perkeso ini dapat menguruskan dana tersebut dengan sebaiknya dan memastikan semua program yang dirancang akan berjalan lancar dan sempurna,” ujar Timbalan Menteri Sumber Manusia, Datuk Awang Hashim.

Beliau berkata pada tahun ini, 37 badan bukan kerajaan (NGO) dan institusi menerima bantuan itu bagi melaksanakan 639 program berkaitan KKP.

“Dalam fasa pandemik pada 2021, saya dimaklumkan sebanyak 399 program KKP dilaksanakan dengan jumlah peruntukan sebanyak RM2.25 juta,” katanya ketika Majlis Penyerahan Geran Bantuan Kewangan Perkeso Kepada Institusi dan NGO 2022 pada Selasa.

Menurutnya, bantuan kewangan berkenaan berasaskan skop dan bidang bagi setiap institusi dan NGO untuk membantu Perkeso memupuk kesedaran mengenai KKP, seterusnya mengurangkan kadar kemalangan dalam negara.

“Sepanjang tahun lepas, Perkeso menerima laporan 56,990 kes kemalangan, dengan 33,096 daripadanya kes kemalangan industri manakala 23,894 kes kemalangan semasa dalam perjalanan (commuting accident).”

Jelasnya lagi, berdasarkan statistik itu, kecuaian dan kelemahan pemantauan ke atas pematuhan KKP di tempat kerja merupakan faktor utama menyumbang kepada kes kemalangan.

Turut hadir, Ketua Eksekutif Perkeso, Datuk Seri Dr Mohammed Azman Aziz Mohammed dan Ketua Pengarah Jabatan Keselamatan dan Kesihatan Pekerjaan (JKKP), Zailee Dollah.


Sentimen Perkauman, Agama: Pelihara Sensitiviti

Negara ini sudah lama tidak menyaksikan rusuhan kaum sehingga menimbulkan konflik ketegangan yang sukar dirungkaikan ataupun kemusnahan harta benda awam.

Barangkali situasi yang masih harmoni ini terus dinikmati kerana amalan toleransi yang tinggi antara  etnik yang pelbagai bahasa, budaya dan agama.

Lumrah hidup bersama ada pasang surutnya. Ada masa berbaik, ada masa bertelingkah, sebagaimana pepatah Melayu mengatakan, gigi dengan lidah adakala tergigit juga.

Beberapa hari ini, terpapar di media akhbar berkaitan komentar yang telah memainkan sentimen perkauman dan agama. Menderu reaksi masyarakat daripada pelbagai kaum dan agama memenuhi ruang media sosial. Suasana menjadi tegang seketika.

Namun, konflik yang timbul telah cepat diredakan melalui permohonan maaf pelaku dan hukuman tatatertib. Api kemarahan reda seketika.

Tidak lama kemudian, timbul pula provokasi daripada beberapa pempengaruh yang mengundang kritikan oleh tokoh masyarakat lain.

Mustahil untuk negara ini terus aman mengecapi kedamaian sekiranya ketiadaan pihak yang akan meredakan suasana apabila tercetusnya ketegangan.

Tindakan permohonan maaf oleh pelaku adalah wajar dan harus dipuji, namun tindakan tatatertib oleh pihak berkuasa dilihat sebagai usaha yang efektif dan pengajaran bagi sesiapa sahaja yang mengganggu keharmonian masyarakat.

Dengan itu, masyarakat akan menjadi lebih berhati-hati dalam tindak-tanduk mereka. Perkara ini bukan boleh dibuat main-main. Sekiranya tidak dibendung, ia mampu menular cepat menyemarak api permusuhan yang sukar dikawal.

Apa ibrah yang boleh dipelajari? Sikap rasis sentiasa akan menjadi ‘permainan’ yang timbul tenggelam dalam masyarakat yang pelbagai latar belakang dan etnik.

Namun, apa yang lebih penting adalah cara menanganinya dengan penuh hikmah. Melalui kebijaksanaan tingkah laku, sebuah permusuhan awal boleh membawa kepada sebuah persefahaman yang harmoni.

Agama Islam mengajak umatnya agar berkenal-kenalan dan menghormati antara satu sama lain. Ambillah pelajaran dari firman Allah melalui Surah al-Hujurat ayat 13:

“Wahai umat manusia, sesungguhnya Kami telah menciptakan kamu daripada lelaki dan perempuan, dan Kami telah menjadikan kamu berbagai-bangsa bangsa dan bersuku puak, supaya kamu berkenal-kenalan (dan beramah mesra antara satu dengan yang lain).”

Setiap rakyat Malaysia seharusnya menghormati agama orang lain bagi memastikan agama mereka dihormati. Malah, menghormati agama lain adalah satu tuntutan dalam Islam sepertimana firman Allah dalam Surat Al-An’am, ayat 108:

“Dan janganlah kamu memaki sembahan-sembahan yang mereka sembah selain Allah, kerana mereka nanti akan memaki Allah dengan melampaui batas tanpa pengetahuan. Demikianlah Kami jadikan Setiap umat menganggap baik pekerjaan mereka. kemudian kepada Tuhan merekalah kembali mereka, lalu Dia memberitakan kepada mereka apa yang dahulu mereka kerjakan.”

Sebenarnya masyarakat Malaysia telah lama cuba belajar untuk hidup bersama. Sedar atau tidak sedar, telah berlaku asimilasi budaya.

Misalnya, jika disebut ‘tapau’, ramai orang Melayu sudah tahu ia bermaksud makanan bungkus atau untuk dibawa pulang sedangkan ia adalah perkataan yang berasal daripada bahasa Mandarin.

Budaya ziarah juga telah menjadi lambang amalan masyarakat Malaysia setiap kali ada perayaan mana-mana bangsa.

Jika berbicara soal makanan pula, roti canai yang merupakan makanan tradisi kaum India juga menjadi makanan kegemaran orang Melayu, malah banyak rangkaian restoran mamak atau Cina Muslim sentiasa dipenuhi pelanggan Melayu.

Keupayaan untuk menerima perbezaan dengan selesa dan keinginan untuk saling memahami hanya mudah akan tercapai sekiranya wujudnya kefahaman tentang budaya dan agama masing-masing.

Interaksi silang budaya memupuk rasa kebersamaan. Pada akhirnya, apa yang dimahukan adalah wujudnya rasa selesa hidup harmoni dalam sebuah masyarakat majmuk.

Hidup dalam masyarakat pelbagai etnik mewajibkan setiap rakyat untuk mampu mengenali apa isu pantang larang bagi sesetengah kaum dan agama. Juga wajar untuk setiap orang hayati apakah perkara yang boleh membawa rasa kekitaan demi perpaduan yang utuh.

Individu yang mempunyai kedudukan dalam masyarakat dan berpengaruh seharusnya lebih berhati-hati dalam tingkah laku dan memberi pandangan.

Pengikut sentiasa memerhati, ada yang akan mengikut serta membenarkan perlakuan mereka. Perkara yang baik menjadi saham akhirat sekiranya diikuti, namun padah boleh menimpa jika yang buruk diambil.

Oleh itu, peliharalah sensitiviti antara kaum dan agama. Tunjukkanlah teladan baik untuk dicontohi masyarakat demi keharmonian bersama. Peribahasa Melayu ada menyebut, bak nyiru bak tampian, bak guru bak anak sasian.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelarian Syria bakal diusir dari Eropah?

Pelarian Syria tinggal dengan selamat di Eropah tetapi ini tidak lagi berlaku di Denmark yang mana Copenhagen berusaha untuk mengembalikan mereka ke ibu kota Damsyik.

Ibu kota itu dianggap oleh Jabatan Imigresen negara itu sebagai kawasan yang selamat. Mungkinkah di Eropah akan terkesan peraturan yang ditetapkan oleh Denmark untuk pelarian yang akan kembali?

Denmark ialah sebuah negara yang terletak dalam senarai benua Eropah yang ketat dengan undang-undang imigresen dan suaka. Inilah yang dinyatakan Perdana Menteri Mette Frederiksen secara terbuka pada Januari lalu bahawa tidak mahu wujud urusan dengan suaka.

Ketekalan pendekatan kerajaan sosialis-demokratik itu telah diwujudkan sejak kebelakangan ini melalui pembaharuan permit penempatan sementara untuk sebilangan pelarian Syria oleh Jabatan Imigresen Denmark.

Trend ini tentunya akan mempengaruhi pelarian dari Damsyik dan pinggirannya kerana Denmark mengklasifikasikan kawasan ini sebagai kawasan selamat. Tetapi negara Denmark dan Syria tidak mempunyai hubungan diplomatik. Namun, tidak ada pelarian yang akan dihantar pulang buat masa ini.

Sebelumnya, rakyat Syria yang awal tiba telah dihantar ke pusat-pusat pengusiran. Itu berlaku adalah berikutan kurangnya kerjasama antara kedua-dua negara tersebut kerana Denmark tidak memiliki kedutaan di Damsyik atas faktor keselamatan, seperti yang dilaporkan media.

Denmark adalah satu-satunya negara di Eropah yang telah mencapai penaksiran situasi ini di Syria dan perang saudara yang berlangsung selama sedekad, iaitu salah satu konflik yang jarang berlaku yang telah mencapai kata sepakat mengenai dasar suaka iaitu pemulangan tidak boleh diterima.

Secara jelasnya, ini disebabkan oleh kekejaman rejim Bashar al-Assad yang terus mengabaikan semua piawaian hak asasi manusia dalam perjuangannya menentang tindakan itu.

Sampai bila mereka perlu menjadi pelarian?

Di Switzerland pada amnya enggan menghantar pulang pelarian. Sejak 2011, lebih daripada 20,000 orang Syria telah memohon suaka yang mana hampir dua pertiga daripadanya telah diberikan tempat tinggal sementara.

Ini dapat disimpulkan, walaupun mereka diizinkan tinggal di Switzerland, mereka harus kembali ke negara asal ketika konflik selesai dan negara itu dianggap aman kembali, bukan boleh menetap untuk selama-lamanya.

Dalam konteks ini, keputusan kerajaan Denmark adalah penting. Secara rasmi, penilaian sekretariat negara itu untuk penghijrahan adalah berdasarkan penjelasan dan sumber yang jelas. Di samping itu, pihak sekretariat mesti mengambil kira dasar Mahkamah Pentadbiran Persekutuan dalam situasi yang diputuskan ini.

Walau bagaimanapun, iklim di sekitarnya juga menjadi faktor penting; sebagaimana semakin banyak negara yang mengklasifikasikan sebuah negara sebagai selamat, maka akan semakin banyak negara yang mengikutinya.

“Amalan bagi negara-negara lain dapat juga memainkan peranan,” kata seorang pakar perundangan di Swiss Refugee Aid Association, Angela Stettler.

Beliau menunjukkan bahawa jika keadaan di Syria menjadi tenang, pihak berkuasa Switzerland juga dapat mengubah cara mereka menangani penempatan sementara tersebut.

Switzerland sudah melakukan tindakan pengusiran iaitu bergantung kepada wilayah negara yang berkaitan. Sebagai contohnya ke Afghanistan, Libya, Somalia dan Iraq. Sekretariat untuk penghijrahan menganggap beberapa bandar atau wilayah menjadi stabil.

Oleh itu, pelarian boleh dihantar ke sana dalam beberapa situasi. Ini hanya bermaksud beberapa belasan kes dalam setahun terutamanya kerana pengusiran sering kali terjadi dengan alasan yang rasional, antaranya tidak terdapat lapangan terbang di kawasan itu.

“Selain itu, terdapat banyak situasi misteri tentang mereka yang melarikan diri kerana keadaan tidak stabil di negara asalnya terutama di Timur Tengah,” demikian menurut Angela Stettler.

Contoh lain di Afghanistan di mana pasukan AS akan menarik diri menjelang September depan. Sudah jelas bahawa Taliban akan kembali berkuasa atau mengheret kerajaan yang ada ke kancah perang saudara.

Ini bukan kali pertama Denmark melakukan pelanggaran terhadap pengusiran pelarian. Copenhagen sudah melakukannya pada tahun 2014 dengan Eritrea. Denmark adalah negara pertama yang mengirim misi mencari fakta di sana untuk mengumpulkan maklumat di lapangan.

Laporannya menyimpulkan bahawa pengembalian ke Eritrea adalah mungkin dalam beberapa kes. Laporan itu dikritik di peringkat antarabangsa terutamanya oleh Pesuruhjaya Tinggi Pertubuhan Bangsa-Bangsa Bersatu (PBB) untuk Pelarian. Denmark dengan cepat menafikan laporan itu, tetapi ahli politik dari negara lain menjadikannya sebagai rujukan.

Setahun kemudian, Britain mengeluarkan arahan baru yang secara jelas merujuk kepada laporan Denmark. Hari ini Switzerland menganggap wajar untuk kembalikan pelarian ke Eritrea.

Keputusan kerajaan Denmark pada masa ini mengenai Syria telah mendapat kritikan tajam daripada sekumpulan pakar dalam penilaian imigresen Denmark. Para pakar mengadu bahawa penemuan mereka tidak diambil kira dengan tuntas.

Pada akhirnya, kritikan menunjukkan bahawa keputusan untuk mengklasifikasikan sebuah negara atau wilayah sebagai selamat adalah keputusan politik.

Apa yang menarik mengenai kes ini ialah kerajaan Parti Demokrat Sosial itu akan melaksanakan undang-undang dasar suaka yang baru.

Profesor Mikael Bagsen Klitgaard, pengarah Jabatan Politik dan Masyarakat di Universiti Aalborg mengaitkan situasi ini dengan pembentukan politik negara.

“Untuk memenangkan majoriti, mereka telah bergerak secara signifikan ke kanan dari segi polisi imigrasi.”

Pada tahun 1990-an, Parti Demokrat Sosial berkuasa penuh. Profesor tersebut mengatakan bahawa selama dekad ini, isu imigrasi mula menguasai perbincangan yang menyebabkan konflik arus. Beberapa tahun kebelakangan ini juga menyaksikan kebangkitan sebuah parti populis sayap kanan yang telah mendorong isu ini selama bertahun-tahun.

Oleh itu, dasar imigresen dan suaka yang sangat ketat dibandingkan dengan negara-negara Eropah yang lain menjadi strategi agar Parti Demokrat Sosial berdiri teguh di hadapan parti-parti sayap kanan.

Sebilangan ahli parti itu juga nampaknya percaya bahawa negara kebajikan Denmark yang murah hati harus dilindungi, terutama dengan meletakkan sekatan ke atas imigrasi.

“Dengan dasar mereka yang sangat ketat, mereka ingin mengelakkan menjadi sasaran pihak kanan,” menurut pakar politik Denmark.

Setakat ini, mereka nampaknya berjaya. Parti Demokrat Sosial kini berada pada tahap aras tertinggi dalam beberapa dekad.

Adakah model Denmark mampu menguasai Eropah?

Seterusnya, tidak akan ada pengusiran yang berlaku di Switzerland. Sebilangan besar negara mempunyai sikap berhati-hati terhadap Syria. Di Switzerland juga, tidak ada yang mengancam untuk mengubah amalan semasa, seperti yang ditegaskan sekretariat untuk pelarian dan Mahkamah Pentadbiran Persekutuan:

“Terus mempertimbangkan pelaksanaan pengusiran ke Syria secara umum tidak masuk akal, kerana situasi umum yang berlaku dari segi keselamatan dan hak asasi manusia, kepada konflik bersenjata yang berterusan di bahagian-bahagian yang terpisah dari negara tersebut. Ini juga berlaku untuk ibu kota, Damsyik.”

Rasionalnya untuk kembali ke Syria, keadaan kemanusiaan dan keselamatan di lapangan mesti bertambah baik dan keadaan harus stabil dalam jangka waktu yang panjang, boleh jadi setelah pemilihan semula Bashar al-Assad sebagai presiden untuk penggal keempat pada 26 Mei lalu.

Namun pilihan raya yang sebelumnya ditolak oleh tiga daripada lima ahli tetap Majlis Keselamatan PBB, tentunya tidak akan mengubah sifat penindasan dan kekejaman rejim Assad terhadap rakyatnya itu.

Atriza Umar
Pegawai Penerangan dan Perhubungan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Yakinlah dengan pertolongan Allah

Serta-merta saya diberi laluan. Pengawal keselamatan itu meminta maaf atas ketegasan beliau tadi. Saya berlalu sambil tersenyum. Saya faham tugas dan tanggungjawab pengawal keselamatan dan tidak berkecil hati dengan insiden tersebut.

Saya faham bahawa emosi saya perlu dikawal sebaik mungkin sebelum sesuatu program ceramah. Emosi yang terganggu akan memberi kesan negatif kepada mesej yang hendak disampaikan.

Sesampai di tempat ceramah, saya terpinga-pinga. Bagaimana hendak sampaikan ceramah dalam keadaan yang ada waktu tersebut? Orang ramai sedang sibuk berjual beli. Tempat ceramah pun tidak disediakan secara khusus.

Tapi pancaran LCD-nya cukup power. Sistem suaranya cukup mengujakan. Ini kali pertama saya berdepan dengan sistem suara sehebat ini. Saya yakin insya-Allah, Allah akan tolong.

Bahan ceramah yang saya paparkan sarat dengan klip video. Masya-Allah, bila terdengar sahaja salah satu daripada klip video, orang ramai mula berkerumun. Pendekkan cerita, ceramah dapat dijalankan dengan baik sekali. Ceramah mendapat satu audiens yang memberangsangkan.

Pada waktu itu saya tidak menduga ada wakil daripada IKIM yang datang. Pegawai tersebut telah melamar saya untuk ke IKIM bagi mengadakan satu perbincangan.

“Encik Hisham free pada waktu ini? Kami ingin menjemput tuan untuk menggantikan Dr Fadzilah Kamsah. Kebetulan beliau ada hal yang tidak dapat dielakkan. Peserta dan tarikh sudah diputuskan. Tajuknya Komunikasi Berkesan.”

Saya tergamam, namun saya memberanikan diri dan menjawab, “Boleh insya-Allah.” Pada ketika itu saya tidak ada pun bahan ceramah tersebut. Tapi saya yakin Allah akan tolong. Saya nekad untuk mengumpulkan maklumat bagi membangunkan satu modul ceramah ‘Komunikasi Berkesan’.

Alhamdulillah, saya terima lamaran beliau pada ketika itu. Setelah membuat kajian dan carian daripada Internet, buku dan perbincangan dengan beberapa orang rakan, saya berjaya membangunkan satu modul ceramah bertajuk ‘Komunikasi Berkesan’ yang sarat juga dengan video yang berkaitan. Malahan modul tersebut saya ubah suai untuk slot setengah hari dan juga satu hari.

Berkat daripada usaha awal saya itu, saya berjaya menjalankan beberapa kursus dan menggerakkan beberapa modul program dengan beberapa agensi kerajaan dan swasta. Saya dapat menjelajah hampir ke seluruh Malaysia bersama keluarga bagi menyempurnakan program yang dirancangkan.

Saya juga telah gabungkan dengan modul ‘Aku Insan Cemerlang’ bagi menjalankan beberapa program bersama pelajar-pelajar yang terkijal (bermasalah).

Teringat pada satu ketika, saya dijemput ke Sarawak bagi mengendalikan program dengan pelajar bermasalah di bawah tema ‘Aku Insan Cemerlang’. Itu merupakan program pertama saya bersama pelajar bermasalah.

Seperti biasa saya akan memberanikan diri menghadapi sesuatu yang baru kerana saya yakin dengan pertolongan Allah. Setelah seminggu berlalu, saya menghantar surat (pada waktu itu Whatsapp belum wujud) kepada setiap peserta. Salah seorang menjawab, “Saya tinggalkan apa yang selama ini saya ambil…. DADAH.”

Saya terkejut. Saya tidak sentuh pun aspek dadah dalam modul tersebut kerana saya tidak menjangka ada penagih dalam kalangan peserta. Namun, mereka dapat mengambil iktibar daripada apa yang disampaikan sehingga sanggup meninggalkan satu amalan yang amat menakutkan kita.

Selepas pengalaman tersebut, saya dapat juga lamaran daripada beberapa sekolah. Tapi menggerakkan program untuk pelajar bermasalah ini banyak cabarannya. Saya akan ceritakan nanti dalam penulisan saya yang akan datang insya-Allah.

Allah SWT ada berfirman dalam Surah al-Ankabut ayat 69 yang bermaksud:

“Dan orang-orang yang berjihad untuk (mencari keredaan) Kami, benar-benar akan Kami tunjukkan kepada mereka jalan-jalan Kami. Dan sesungguhnya Allah benar-benar beserta orang-orang yang berbuat baik.”

Dr Hishamuddin AlhamPesara Pensyarah UTM Skudai

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


COVID-19: How to prepare for the impacts?

At individual or household level, how are we impacted and what can we do to cushion any negative impact? What’s in store for the future, post-COVID-19, and how can we prepare for the eventuality?

As it is, COVID-19 pandemic is already impacting all aspects of our life, physically, mentally and spiritually. The impacts are multi-dimensional and interact with each other – health, job, income, supply of goods and services, social interactions etc.

Managing potential impacts involves managing changes at work and at home. For those who are in education, managing their studies is required. To prepare for the impacts or the new normal, each individual or household can conduct a simple scenario planning using the “what if” exercise to explore various future possibilities.

Scenario planning paves the way for us to have the right mindset and realistic expectations on what’s in store for the future. For instance, potential scenarios for our future work (income) include status quo, reduced income of total loss of income.

For each scenario, we can develop a plan to mitigate the potential consequences. The pandemic should also trigger reflection on our life, life goals and priority settings.

Following are the 5 steps that we can use as a guideline to cushion any potential negative impact of COVID-19 pandemic:

For those without any plan, this is the time to develop plan for financial, personal and career needs. Those who already have plans can update their plans taking into considerations impacts due to the COVID-19 pandemic. The plans should look at short, medium and long terms.

2. Practice prudent spending and savings

As the duration of the impact is unknown and facing with uncertain future, it is crucial to exercise caution and practice prudent savings and spending.  To keep check of our finances, develop weekly or monthly budget, and monitor spending closely.

If you need help, ask for help/support based on needs, be it financially, mentally or spiritually from relevant authorities, professionals, NGOs or religious leaders.

4. Be more innovative at work, at home or at our study

As we are already operating in a different environment, we have to think differently and find creative ways of doing things to achieve similar results as if there is no MCO. In short, we must strive to turn challenge to opportunity.

Even before the pandemic, we are already living in a challenging time. With COVID-19, it is more urgent than ever for any individual to stay relevant and be a valued member of an organisation he/she is in. One must take the opportunity to upgrade one’s skill set (or reskill) and strives to diversify his/her knowledge base.

Additionally, as a society, we should also help each other, especially those who are in need, financially or otherwise.

Studies on the impacts of COVID-19 to our livelihood show that there are considerable uncertainties going forward. It is imperative that we prepare ourselves and make necessary plans to weather the challenging times ahead of us.

Mohammad Abdul Hamid, founder & consultant, Behavioural Insights Consultancy

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PBAKL 2023: ILMAN Lancar Tiga Buku Sulung

SERI KEMBANGAN – Sempena Pesta Buku Antarabangsa Kuala Lumpur (PBAKL) 2023, Pertubuhan Ilmuwan dan Cendekiawan Muslim Malaysia buat julung kalinya melancarkan tiga buku sulungnya sekali gus.

“Saya amat berbesar hati untuk memperkenalkan dan mempromosi buku sulung yang dikeluarkan oleh ILMAN bertemakan Negara Rahmah, yang kami jadikannya dalam tiga buah buku mengikut tema masing-masing,” kata Pengerusi ILMAN, Dr Syazalie Hirman Ahmad Najib.

Tema-tema buku terbitan ILMAN dengan kerjasama Kawandanet ini adalah yang berkaitan kesejahteraan rakyat, kepimpinan kompeten dan integriti, dan perpaduan nasional dengan tajuk-tajuk yang menarik iaitu:

1. Hati Gajah Sama Dilapah, Hati Kuman Sama Dicecah

Siri Wacana ILMAN : Kesejahteraan Rakyat

Siri Wacana ILMAN : Kepimpinan Kompeten dan Integriti

Siri Wacana ILMAN : Perpaduan Nasional

“Sila dapatkan harga promosi, jika beli kombo, ketiga-tiganya di reruai Kedai Dr Maszlee sempena PBAKL akan dapat harga RM95,” jelas Dr Syazalie Hirman.

PBAKL 2023 telah bermula pada 26 Mei lalu dan akan berlangsung hingga Ahad, 4 Jun ini di Pusat Dagangan Dunia Kuala Lumpur (WTCKL) dan dibuka dari 10 pagi hingga 10 malam.

Reruai Kedai Dr Maszlee X Bestnya boleh ditemui di lokasi L077, 078, 079.

Info lanjut ILMAN boleh di layari di laman rasmi Facebook https://www.facebook.com/ilman.my/.


Tragedi yang akan berulang?

Barangkali pemimpin negara ini masih belum insaf dengan tragedi yang terjadi selepas Pilihan Raya Negeri (PRN) Sabah tahun lalu.

Menurut kajian yang dibuat oleh kumpulan yang kebanyakan anggotanya di Saw Swee Hock School of Public Health, Universiti Kebangsaan Singapura mengesahkan bahawa PRN Sabah mencetuskan gelombang ketiga penularan Covid-19 yang menjadikan kes sebanyak 4,720 di seluruh negara dan mencatatkan angka tertinggi pada waktu itu.

Ia bertujuan menjadikan PRN Sabah sebagai kajian kes bagi menaksir bagaimana perhimpunan ramai boleh menyebabkan penularan Covid-19.

Dalam pada itu, majoriti kes dilaporkan di kawasan bandar di Semenanjung Malaysia seperti daerah Petaling, Kuala Lumpur dan Johor, tetapi kesemua 114 daerah di luar Sabah yang ada kes Covid-19 ketika itu mengalami kesan limpahan yang drastik.

Kajian itu berdasarkan pemodelan komputer trend Covid-19 di Malaysia dari 22 Mac hingga 12 Oktober, iaitu ketika sehari sebelum bermulanya perintah kawalan pergerakan bersyarat (PKPB) di Sabah dan beberapa negeri lain seperti Kuala Lumpur, Putrajaya dan Selangor.

Kajian yang diterbitkan di jurnal PLOS Computational Biology menyatakan, sejak 10 Jun hingga hari mengundi pada 26 September 2020, terdapat hanya sekitar 16 kes baru sehari di Malaysia.

Malangnya, selepas 17 hari PRN berlangsung hingga penguatkuasaan PKPB, ia mendadak naik kepada 190 kes sehari dengan kira-kira 154 kes dilaporkan hanya di negeri Sabah.

PRN Sabah diadakan selepas bekas ketua menterinya Musa Aman cuba menjatuhkan kerajaan negeri menerusi peralihan sokongan Adun pada 29 Julai tahun lalu.

Kes yang dijangkiti dan kematian pun terus meningkat. Rakyatlah yang terhimpit dan tersepit dengan SOP yang berpanjang itu.

Bagaimana pula mereka yang di atas?

Kerana karenah mereka, rakyat yang menanggungnya

Suruhanjaya Pilihan Raya (SPR) telah menetapkan 20 November ini sebagai hari pengundian bagi Pilihan Raya Negeri (PRN) Melaka.

Hari penamaan calon pula pada 8 November dan tarikh mengundi awal pada 16 November.

“Tempoh berkempen pula adalah 12 hari bermula selepas pengisytiharan calon sehingga jam 11.59 malam pada 19 November,” kata Pengerusi SPR, Datuk Abdul Ghani Salleh.

Mendengar perkhabaran itu, tentunya kita sebagai rakyat menjadi gusar dan tidak selesa. Apakah ‘pengalaman’ lampau yang telah jelas itu tidak menjadi pengajaran kepada pihak terbabit?

Jika ia berulang kembali, adakah kita semua akan kembali ‘terkurung’ di rumah sendiri waktu itu?

Pastinya kita tidak ingin sekali ‘tragedi’ seperti yang telah dilalui sebelum ini berulang lagi.

Apa yang pasti, kita semua perlu memainkan peranan agar terhindar dan dijauhkan daripada wabak yang belum hilang sepenuhnya ini.

Jika berlaku lagi, para petugas kesihatan tentunya akan terus terbeban dengan kemasukan bertubi-tubi ribuan pesakit Covid-19 ke hospital dan pusat kuarantin di seluruh negara, sebagaimana situasi yang terjadi tahun lalu itu.

Selagi ia belum berlangsung, ada baiknya, pihak yang terbabit memikirkan semula agar ‘tragedi hitam’ seperti tahun lalu itu tidak berlaku lagi.

Kasihani dan prihatinlah kepada rakyat khususnya yang baharu saja untuk bangkit kembali setelah kebenaran rentas negeri dibenarkan, serta industri dan sektor dapat dijalankan seperti biasa.

Dengan adanya PRN Melaka, mungkin ia bakal melonjakkan semula kes-kes Covid-19. Tiada siapa yang mahu mengulangi sejarah lonjakan seperti itu lagi di Melaka.

Tidak cukupkah PRN Sabah menjadi pengajaran dan iktibar besar buat negara ini?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Health lancar kempen galakan vaksinasi Covid-19

Menurut Yang Dipertua IKRAM Health, Dr Mohd Afiq Mohd Nor, NGO kesihatan itu akan bekerjasama dengan Pertubuhan IKRAM Malaysia (IKRAM) di peringkat negeri, kawasan serta institusi-institusinya yang lain untuk membantu dalam menjayakan kempen ini.

“Kempen ini bertujuan untuk meningkatkan kesedaran serta pengetahuan masyarakat tentang isu-isu Covid-19 dan vaksinasi, dengan harapan ia dapat meningkatkan lagi keprihatinan dan bilangan pendaftaran vaksinasi Covid-19 di negara kita,” jelas beliau.

Tambahnya, program-program kebajikan dan kemasyarakatan yang dijalankan oleh IKRAM atau institusi IKRAM ini nanti dicadangkan akan dapat disertakan sekali dengan kempen pendaftaran vaksinasi.

“Sehubungan dengan itu, IKRAM Health telah menyeru ahli-ahlinya untuk turut sama turun membantu kempen ini dalam program-program yang diadakan di lokaliti masing-masing,” ujar Mohd Afiq.

Beliau berharap agar ikhtiar dan usaha ini dapat membantu negara dalam mencapai imuniti kelompok atau ‘herd immunity‘ dengan lebih cepat seterusnya mengurangkan penularan jangkitan Covid-19 ini.

Antara aktiviti yang telah dijalankan ialah kempen pendaftaran vaksinasi Covid-19 semasa Program Bakul Rahmah IKRAM Prihatin anjuran bersama IKRAM Shah Alam pada 4 Mei lalu.

Ahli-ahli IKRAM Health turut digerakkan di seluruh negara bagi memberikan penerangan kepada masyarakat dan menyediakan platform soal jawab isu-isu berkaitan Covid-19 dan vaksinasi.

Di samping itu, IKRAM Health juga sedang giat membantu masyarakat untuk mendaftar vaksinasi melalui MySejahtera dan laman web Jawatankuasa Khas Jaminan Akses Vaksin Covid-19 (JKJAV) iaitu https://www.vaksincovid.gov.my/.

Penasihat Advokasi dan Kesedaran Vaksinasi IKRAM Health, Dr Safiya Amaran turut ke udara dalam rancangan Selamat Pagi Malaysia di TV1 hari ini mengupas mengenai keberkesanan dan kesan sampingan pasca vaksinasi AstraZeneca.


Liz Truss dan PRU15 – Beberapa Pedoman

United Kingdom baru sahaja menyaksikan Liz Truss menjadi Perdana Menteri yang tersingkat dalam sejarah negara ini. Beliau memerintah selama hanya 45 hari, tetapi berjaya membuatkan negara dan ekonomi UK kucar-kacir.

Beliau dan Menteri Kewangan, Kwasi Kwarteng telah membentangkan sebuah ‘bajet-mini’ yang tidak berpijak di bumi nyata dan mendapat kritikan hebat daripada institusi-institusi ekonomi dan kewangan di UK.

Bajet-mini tersebut kononnya untuk mengembalikan wang kepada rakyat dengan potongan kadar cukai. Namun potongan tersebut lebih memberi keuntungan kepada golongan berpendapatan tinggi.

Potongan cukai yang diberikan tidak berbaloi dengan kenaikan kadar bunga yang terlalu tinggi memberikan kesan besar kepada hutang rumah dan harga barang-barang keperluan harian.

Seperti kebiasaan ahli politik UK kebelakangan ini, beliau pada mulanya tidak mengaku bersalah sebelum terpaksa menjilat ludah sendiri setelah mendapat kritikan hebat daripada orang ramai dan ahli politik parti sendiri.

Beliau kemudian cuba menyelamatkan kedudukan beliau sebagai Perdana Menteri dengan memecat sahabat lama beliau dalam politik, Kwarteng atas bajet-mini yang dibentangkan dan ditandatangani bersama-sama.

Walau bagaimanapun, tindakan ini tidak memberikan kesan yang besar kepada kestabilan kadar bunga dan keadaan pasaran kewangan seperti yang diharapkan. Beliau kemudian melantik Menteri Kewangan yang baru, Jeremy Hunt walaupun mereka berbeza kem dalam Parti Konservatif.

Keadaan Liz Truss pada masa itu boleh diibaratkan seperti seorang yang mempunyai takhta, tetapi tidak berkuasa kerana keputusan penting berkaitan ekonomi bukan lagi berada di tangan beliau. Disangka panas hingga ke petang, hujan jua di tengah hari.

Perubahan yang ingin dibawa oleh Jeremy Hunt menyebabkan Menteri Dalam Negeri, Suella Braverman meletak jawatan.

Pada hari yang sama, kerajaan Konservatif ini mendesak semua ahli Parlimen Konservatif supaya meluluskan pelonggaran undang-undang alam sekitar bagi membenarkan teknik pelombongan fracking dijalankan. (Perlindungan alam sekitar merupakan sesuatu isu yang sangat penting dalam kalangan rakyat UK).

Arahan tersebut menyebabkan ahli-ahli parti beliau memberontak dan beliau diminta meletakkan jawatan.

Parti Konservatif kini sedang memilih Perdana Menteri baru yang dapat menyatukan kem-kem yang berbeza dalam parti mereka. Mereka tidak berani membubarkan Parlimen kerana mereka tahu bahawa mereka akan kalah teruk kepada Parti Buruh jika pilihan raya diadakan dalam masa terdekat.

Rakyat Malaysia akan keluar mengundi dalam Pilihan Raya Umum ke-15 pada 19 November 2022. PRU ini datang selepas empat tahun yang penuh mehnah dan drama politik yang meloyakan. Walaupun konteks tempatan berbeza, tetapi ada beberapa pengajaran yang boleh kita ambil dan tekuni bersama.

Pertama, kita perlu memilih pemimpin yang kompeten dan berintegriti (qawiy dan amin). Boris Johnson (Perdana Menteri sebelum Liz Truss) tidak memiliki ciri-ciri ini tetapi beliau mampu bertahan sebagai Perdana Menteri dengan karisma dan kelicikan politik.

Liz Truss dilihat langsung tidak bersedia untuk memikul jawatan Perdana Menteri tetapi yang menjadikan situasi lebih parah ialah pegangan beliau kepada ideologi ekonomi yang gila. Beliau tidak mahu mendengar nasihat dan pandangan yang diberikan oleh orang sekeliling.

Kedua, kita perlu sentiasa berhati-hati daripada memberikan jawapan yang mudah kepada persoalan yang sukar dan rumit. Britain menjadi mangsa kepada khayalan Brexit. Malaysia juga mempunyai banyak khayalan dan delusi yang dijaja sebagai penyelesaian kepada permasalahan yang banyak.

Kita perlu sedar bahawa masalah-masalah yang dihadapii oleh negara dilihat mudah untuk diselesaikan, tetapi sebenarnya memerlukan pemerhatian dan kajian yang mendalam untuk diselesaikan.

Ketiga, kejatuhan Liz Truss juga menjadi pengajaran kepada kita bahawa sifat sombong dan angkuh tidak akan membawa kita ke mana-mana.

Kepada semua bakal ahli parlimen, anda perlu sedar bahawa anda tidak akan selama-lamanya di atas. Pangkat dan kedudukan di dunia hanya sementara dan boleh hilang dalam sekelip mata. Lihat sahaja apa yang terjadi kepada Najib Razak.

PRU15 semakin hampir. Dalam kita sibuk memancing undi, kita mesti sentiasa ingat bahawa kemenangan dalam pilihan raya adalah hasil daripada usaha berterusan sebelum tempoh berkempen.

Walau apa jua keputusan 19 November 2022, usaha ke arah Malaysia yang lebih baik perlu sentiasa diteruskan.

Iskandar Mohamed
International Development & Politics
IKRAM UK & Eire

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Vaksinasi Kanak-Kanak, PICKids Dibuka Selama 5 Hari

SERI KEMBANGAN – Program Imunisasi Covid-19 Kebangsaan Kanak-Kanak (PICKids) dibuka selama lima hari mulai hari ini sehingga 24 Jun untuk pemberian vaksin kepada kanak-kanak yang berumur lima tahun hingga 11 tahun.

“Pembukaan program vaksinasi itu adalah bersempena Minggu Imunisasi Peringkat Kebangsaan 2022 yang disambut pada 16 Jun lepas, bertemakan Perlindungan Sepanjang Hayat untuk Semua,” kata Timbalan Menteri Kesihatan, Datuk Dr Noor Azmi Ghazali.

Beliau berkata, pembukaan vaskinasi ini adalah bagi meraikan ibu bapa yang kini berhasrat mendapatkan vaksin Covid-19 bagi anak-anak yang terlepas peluang sebelum ini dan keprihatinan Kementerian Kesihatan Malaysia (KKM) atas keselamatan kanak-kanak daripada penyakit cegahan vaksin.

“Ibu bapa yang berhasrat mendapatkan vaksinasi tersebut boleh mendapatkan vaksinasi tanpa janji temu di klinik-klinik kesihatan di bawah KKM bermula esok (Isnin) hingga Jumaat,” ujarnya.

Dr Noor Azmi berkata, pemberian vaksin itu adalah berdasarkan kepada stok vaksin di sesebuah fasiliti pada hari tersebut dan sekiranya stok untuk hari tersebut habis, ibu bapa boleh membawa anak mereka pada keesokan harinya.

“Ibu bapa yang baru mengetahui mengenai vaksinasi Covid-19 atau baru membuat keputusan membenarkan anak divaksinasi digalakkan mengambil peluang tersebut.”

Jelasnya lagi, bagi kanak-kanak yang akan mencapai umur lima tahun, ibu bapa masih boleh membuat tempahan janji temu vaksinasi mengikut tarikh dan tempat vaksinasi pilihan melalui aplikasi MySejahtera.


Perhimpunan Freedom For Palestine di Dataran Merdeka Ahad ini

KUALA LUMPUR – Viva Palestina Malaysia (VPM) dan MyCARE akan menganjurkan perhimpunan aman Freedom for Palestine di Dataran Merdeka Ahad ini, sebagai tanda solidariti kepada rakyat Palestin.

Ahli jawatankuasa bagi perhimpunan itu, Siti Jamilah Sheikh Abdullah berkata, acara tersebut, yang bermula pada 10.30 pagi, dijangka dihadiri kira-kira 30,000 orang daripada pelbagai latar belakang agama dan tidak hanya menyasarkan umat Islam.

“Kira-kira 100 penunggang motosikal berkuasa tinggi akan berhimpun di Dataran Merdeka Ahad ini. Mereka akan membawa bendera Palestin, namun mereka bukan berkonvoi kerana kami hanya ingin mewujudkan kehadiran mereka dengan menempatkan motosikal mereka di sana,” katanya pada sidang akhbar mengenai perhimpunan itu di sini pada Jumaat.

Beliau berkata, bekas Ahli Parlimen Permatang Pauh, Nurul Izzah Anwar akan menjadi tetamu kehormat bersama penceramah lain seperti pemimpin gereja yang berpengaruh Goh Keat Peng, pempengaruh Kavitha Sidhu dan aktivis hak asasi manusia Tan Zee Kin.

“Menerusi perhimpunan ini, saya harap kita akan dapat meningkatkan kesedaran mengenai krisis kemanusiaan di Palestin dan perjuangan mereka bagi mendapatkan kebebasan, keadilan serta kesaksamaan,” katanya.

Sementara itu, Pengerusi VPM, Datuk Dr Musa Mohd Nordin pula berkata, pihaknya dan MyCARE tidak akan mengutip derma semasa perhimpunan itu.

“Tiada kutipan dan tiada Tabung Kemanusiaan Palestin. Jadi, pihak keselamatan akan memastikan bahawa kutipan derma tidak akan dibuat pada perhimpunan itu,” katanya.

Beliau turut menasihati peserta yang bakal hadir agar sentiasa mematuhi arahan pihak penganjur, menggunakan simbol keamanan yang menguatkan mesej positif dan membawa minuman untuk kekal bertenaga.

“Gunakan pengangkutan awam kerana khalayak yang ramai, saya juga ingin menasihati orang ramai agar mengelak daripada melakukan sebarang tindakan ganas atau tingkah laku yang agresif dan tidak menimbulkan perpecahan atau mewujudkan konflik,” katanya.

Turut bersama dalam sidang akhbar itu Penasihat Kehormat MyCARE, Dr Hafidzi Mohd Noor.

Nota: Anda boleh cetak sepanduk di pautan di bawah untuk dibawa bersama
🔗 https://bit.ly/3FqUf8N

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ulama, cendekiawan jangan pecah belahkan umat Islam

KUALA LUMPUR – Sultan Selangor, DYMM Sultan Sharafuddin Idris Shah bertitah agar para ulama dan cendekiawan Islam tidak menggunakan tafsiran yang ekstrem atau keterlaluan terhadap sesuatu permasalahan agama sehingga boleh memecahbelahkan masyarakat Islam di negara ini.

“Di samping itu, permasalahan agama yang melibatkan masyarakat Islam perlu diselesaikan secara muafakat dan baik tanpa perlu dibahaskan secara terbuka bagi mengelakkan perdebatan yang mengundang kepada kekeliruan masyarakat,” titah baginda.

Baginda juga bertitah menyeru kepada para ulama dan cendekiawan Islam agar dapat mentafsirkan ajaran Islam berdasarkan fahaman Ahli Sunnah Wal Jamaah dan daripada sumber yang sahih dan benar.

Sultan Sharafuddin bertitah demikian dalam Majlis Lawatan Rasmi dan Titah Syarahan Diraja bertajuk ‘Keharmonian Dalam Kepelbagaian’ sempena ulang tahun Ke-30 Institut Kefahaman Islam Malaysia (IKIM) pada Rabu.

Titah baginda dalam syarahannya, manusia diciptakan dengan pelbagai kelompok, budaya dan cara hidup berbeza. Namun begitu, kepelbagaian tersebut bukanlah bertujuan untuk saling memusuhi antara satu sama lain.

“Ia merupakan satu realiti sosial yang memerlukan pendekatan yang menekankan aspek keadilan dan kesaksamaan.”

“Dari sudut pandangan Islam, perbezaan agama dan bangsa tidak boleh dijadikan alasan kepada kezaliman atau permusuhan terhadap penganut agama atau bangsa lain,” titah baginda.

Baginda amat yakin, jika masyarakat masyarakat berbilang agama dan bangsa hari ini bersedia untuk mengamalkan sikap berganding bahu dan menghormati anutan masing-masing, segala niat murni dalam memartabatkan agama dan memperkukuhkan hubungan rapat dalam masyarakat dapat dicapai.

“Institusi Raja memainkan peranan yang penting bagi memastikan penyatuan pelbagai kaum, budaya dan agama ini akan sentiasa terpelihara sebagai tunggak utama kemakmuran negara,” tegas baginda dalam titahnya.

Turut hadir Menteri di Jabatan Perdana Menteri (Hal Ehwal Agama) YB Senator Datuk Hj Idris Hj Ahmad, Timbalan Menteri Perpaduan Negara YB Senator Wan Ahmad Fayhsal Wan Ahmad Kamal dan Pengerusi IKIM, Profesor Emeritus Tan Sri Dr Mohd Kamal Hassan serta wakil-wakil NGO Islam termasuk Pertubuhan IKRAM Malaysia serta NGO pelbagai agama dan kaum.


Perkukuh peranan bina keluarga utuh

SERI KEMBANGAN – Sempena Sambutan Bulan Keluarga 2021, Pertubuhan IKRAM Malaysia (IKRAM) telah menganjurkan Konvensyen Nasional Keluarga Utuh, secara maya bertemakan ‘Keluarga Utuh, Kekuatan Negara’ pada hari ini.

Timbalan Presiden IKRAM, Hj Badlishah Sham Baharin dalam ucapan pembukaannya berkata, keluarga adalah unit terkecil dalam masyarakat, jika porak-peranda keluarga, maka akan porak-perandalah masyarakat.

“Jika sebaliknya, keluarga bahagia akan saling mengasihi, aman, selamat dan membina masyarakat yang sejahtera. Keluarga inilah yang akan melahirkan masyarakat.”

Beliau berkata, keluarga inilah yang akan menyumbang kepada kelahiran masyarakat yang lebih sejahtera dan keluarga jugalah yang akan mencermin, mewarnai dan mencorak masyarakat itu menjadi masyarakat yang sejahtera dan utuh.

“Peranan ibu dan bapa amatlah penting kerana mereka menjadi pemimpin kepada keluarga, menjadi contoh kepada keluarga, menjadi cermin kepada keluarga, menjadikan mereka yang memberikan qudwah (contoh), pendidikan kepada keluarga,” ujar Badlishah Sham.

Dalam pada itu, beliau berharap agar sekalian rakyat Malaysia dapat melakukan langkah yang dapat dilakukan untuk membina keluarga yang utuh.

“Kita ambil iktibar, pengajaran daripada konvensyen ini supaya kita dapat amalkan dalam membina keluarga yang utuh dan seterusnya menyumbang kepada membina masyarakat yang utuh, negara yang utuh dan tamadun yang utuh.”

Ketua Pengarah, Lembaga Penduduk dan Pembangunan Keluarga Negara (LPPKN), Hj Abdul Shukor Abdullah dalam ucapan perasmiannya berkata, tema ‘Keluarga Utuh, Kekuatan Negara’ ini adalah amat signifikan dengan konsep Keluarga Malaysia.

“Institusi keluarga memainkan peranan penting dalam membentuk individu, bagi membina komuniti yang kukuh dan masyarakat yang penyayang.”

Institusi keluarga juga perlu diperkukuhkan bagi memperkasa komuniti. Ini bermaksud bahawa kekuatan atau kemakmuran itu bermula dan terletak pada keluarga serta masyarakat.

“Bagi mewujudkan keluarga yang sejahtera, Kementerian Pembangunan Wanita, Keluarga dan Masyarakat melalui LPPKN telah menggubal dasar keluarga negara serta dengan pelan tindakan dengan matlamat untuk membangunkan keluarga sejahtera dan sihat bagi memastikan kestabilan sosial.”

Bulan November 2021 dikenali sebagai bulan Keluarga Malaysia adalah terjemahan daripada konsep Keluarga Malaysia yang dilancarkan Perdana Menteri, Dato’ Sri Ismail Sabri Yaakob pada 23 Oktober 2021 yang lalu.

“Saya amat berbesar hati dan gembira dengan inisiatif Pertubuhan IKRAM Malaysia dalam menganjurkan Sambutan Bulan Keluarga 2021 dan saya menyeru kepada semua keluarga Malaysia untuk sama-sama meraikan sambutan bulan Keluarga Malaysia di sepanjang bulan November ini.”

Dalam sesi ucaptama konvensyen yang disampaikan oleh Timbalan Yang Di-Pertua National Council of Women’s Organisations Malaysia (NCWO), Dato’ Dr Siti Norlasiah Ismail, beliau berkata, untuk membangun keluarga yang utuh, ia memerlukan pemerkasaan keluarga.

“Membina keluarga utuh itu adalah bermula dengan satu perkahwinan yang sah.”

Menurutnya, keluarga utuh itu perlu mempunyai nilai-nilai murni yang utama iaitu kasih sayang, hormat menghormati, kejujuran, taat kepada suruhan agama dan bersyukur.

“Segala itu perlu diterapkan dalam keluarga bagi mencapai tahap utuh iaitu sempurna walaupun ada pelbagai cabaran yang bertamu,” jelas Siti Norlasiah.

Tambahnya lagi, apabila adanya agama, dalam seseorang itu menghadapi cabaran, agamalah yang akan menyelamatkan, memberi kekuatan kerana dengan percayanya kepada Tuhan.

“Ibu bapa perlu ada pengetahuan dan berkemahiran dalam ilmu perkahwinan dan kekeluargaan.”

Selain itu menurutnya, ibu bapa perlukan ilmu dan kemahiran keibubapaan termasuk amalan shared responsibilities (tanggungjawab bersama).

Tegasnya, hubungan intergenerasi dan keluarga luas (beyond the nuclear family) terbina apabila keluarga itu sudah utuh dan komuniti akan turut membantu.

Dalam pada itu, bicara sesi pertama konvensyen berlangsung dengan tajuk ‘Peranan Keluarga Utuh dalam Keharmonian dan Pembangunan Negara’ yang dikendalikan oleh Prof Datuk Dr Harlina Halizah Siraj, Pengarah Akademi Dr Har (ADH) sebagai moderator.

Ahli-ahli panel sesi ini ialah Ketua Pasukan Petugas Masyarakat Progresif IKRAM (MAKPEM), Hj Ainullotfi Abdul Latif, Ketua Pengarah Jabatan Kehakiman Syariah Malaysia (JKSM), YAA Dato’ Setia Dr Mohd Na’im Mokhtar dan Pengerusi Yayasan Perpaduan Malaysia (YPM), Prof Dr Suresh Kumar A/L P Govind.

Sesi kedua konvensyen pada sebelah petang diteruskan dengan tajuk ‘Ketahanan, Keselamatan dan Keupayaan Menghadapi Cabaran’ yang dikendalikan oleh Puan Nurhakimah Mohamud, Penolong Setiausaha Wanita IKRAM sebagai moderator.

Sesi ini mengetengahkan ahli-ahli panel iaitu Pengerusi Rumah Teratai (TERATAI), Puan Hjh Azlina@Roszy Mohamad Ghaffar, Ketua Penolong Pengarah, Bahagian Siasatan Seksual Wanita dan Kanak-kanak, Jabatan Siasatan Jenayah PDRM, ACP Siti Kamsiah Hassan, Naib Presiden Kanan, Bahagian Outreach dan Pembangunan Kapasiti, CyberSecurity Malaysia (CSM), Lt. Kol (B) Mustaffa Ahmad.

Konvensyen turut diserikan dengan tayangan montaj, pelancaran filem pendek ‘Cermin’, prapelancaran lagu ‘Keluarga Utuh Kekuatan Negara’ dan cabutan bertuah untuk para peserta. Konvensyen boleh ditonton di pautan https://www.youtube.com/watch?v=H4Gp4RjwS9o.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersediakah dikenakan caj kesesakan?

SERI KEMBANGAN – Pengarah Institut Pengangkutan Malaysia (MITRANS) Universiti Teknologi MARA (UiTM), Profesor Madya Dr Harlina Suzana Jaafar berkata, walaupun lebih selesa membawa kereta sendiri, masyarakat perlu sedar kenderaan persendirian merupakan punca utama kepada kesesakan.

“Penambahan atau pelebaran jalan raya juga bukanlah satu solusi kepada pengurangan kesesakan malah ia menambahkan lagi bilangan kereta persendirian yang akan memburukkan situasi,” jelasnya.

Menurutnya, langkah itu termasuk mempersiapkan infrastruktur di sekitar pusat bandar dan kawasan perumahan bagi membolehkan penggunaan pelbagai mod mobiliti lain termasuk basikal, skuter dan berjalan kaki selain memperkenal zon rendah karbon.

“Dengan ini dapat disimpulkan bahawa penambahbaikan adalah harus menuju ke arah ‘modal split’ atau ‘modal share’ iaitu penggunaan semua mod pengangkutan seperti tren dan berbasikal secara seimbang.”

Walaupun begitu, ramai yang berpandangan bahawa ia tidak sesuai dilakukan di negara ini yang panas.

“Tetapi dengan adanya kreativiti, kita mampu mewujudkan infrastruktur yang selesa bagi menarik pengguna menggunakan mobiliti tersebut,” ujarnya.

Pengenalan ‘kadar harga jalan’ iaitu bayaran yang dikenakan untuk masuk ke dalam zon sesak di bandar besar disifatkan antara langkah terbaik mengurangkan kesesakan lalu lintas terutama di ibu negara.

Terdahulu, pendekatan sebegini yang juga dikenali sebagai ‘caj kesesakan’ itu telah lama dilaksanakan di bandar luar negara antaranya Singapura, London, United Kingdom; Stockholm, Sweden dan Milan, Itali.

Langkah untuk masa panjang ini bertujuan mengurangkan perjalanan waktu puncak, mengurangkan kesesakan jalan raya serta menggalakkan penggunaan pengangkutan awam.

Sebelum ini, Menteri Pengangkutan Datuk Seri Dr Wee Ka Siong berkata, kerajaan dijangka mempertimbangkan melihat semula struktur bayaran letak kereta dalam bandar setelah projek Transit Aliran Massa (MRT) 3 siap kelak.


Prove the Prime Minister’s majority support in Parliament immediately

Non-Governmental Organisations and Civil Society Organisations from various backgrounds closely follow the latest political developments in the country.

The withdrawal of UMNO’s support for the PN Government has raised questions about the legitimacy of the current government. The incident generated political instability and undermined efforts to address the escalating Covid-19 pandemic health crisis, the economic crisis and the ensuing social crisis.

In a special press conference on Wednesday, Tan Sri Muhyiddin Yassin was reported to have said that his position as Prime Minister would be determined in a motion of confidence in the Dewan Rakyat this September.

Taking into account the negative impact of political instability on the government’s efforts to address the country’s crises, Non-Governmental Organisations and Civil Society Organisations are of the view that the Dewan Rakyat Session should be held as soon as possible and not dragged until September. An immediate sitting is needed to prove the Prime Minister’s majority in Parliament.

It is feared that the delay in convening the Dewan Rakyat Session will drag the country into a more precarious situation, especially involving the lives, health and survival of Malaysians. The delay would lead to an unhealthy political situation, including party hopping practices as is common in this country. Such a situation should be avoided as it distracts the country’s leaders from dealing with the crises that are raging.

At the same time, Non-Governmental Organisations and Civil Society Organisations urge all parties, especially political party leaders and civil servants to put the interests of the country and the people first. Priority should be given to address the Covid-19 pandemic and economic conditions burdening the people to the point of affecting the well-being of family institutions and causing various psychological and social problems.

In this regard, Non-Governmental Organisations and Civil Society Organisations urge political leaders and parliamentarians across political parties to put aside political differences and work together to address the crises that have plagued the country.

Non-Governmental Organisations and Civil Society Organisations always strive to do the best for Malaysia and emphasise their readiness to work hand-in-hand with various parties to resolve the crises that are plaguing the country.

1. Pertubuhan IKRAM Malaysia (IKRAM)
2. Aliran
3. Angkatan Belia Islam Malaysia (ABIM)
4. Cakne Rakyat Pahang
5. Centre for Independent Journalism (CIJ)
6. Gabungan Bertindak Malaysia (GBM)
7. Mahasiswa Amanah Nasional
8. Mahasiswa Roket
9. Majlis Perundingan Pertubuhan Islam Malaysia (MAPIM)
10. Pergerakan Tenaga Akademik Malaysia (GERAK)
11. Persatuan Akademia IKRAM Malaysia
12. Persatuan Belia Harmoni Malaysia (HARMONI)
13. Persatuan Kebajikan Aafiyah Shah Alam
14. Persatuan Kebangsaan Pelajar Islam Malaysia (PKPIM)
15. Persatuan Kesihatan IKRAM Malaysia (IKRAM Health)
16. Persatuan Patriot Kebangsaan (PATRIOT)
17. Pertubuhan Al-nur Negeri Kelantan
18. Pertubuhan Impian Wanita Berdaya Selangor
19. Pertubuhan Mawaddah Malaysia
20. Pertubuhan Pendidik Progresif Kuching
21. Pertubuhan Teratak Rahmah Wanita Islam
22. Projek #BangsaMalaysia
23. Projek Wawasan Rakyat (POWR)
24. The Coalition for Clean and Fair Elections (Bersih 2.0)
25. Yayasan Atfal Jannah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Inisiatif baiki kualiti sistem PA 100 masjid

KUALA LUMPUR – Yayasan IKRAM Malaysia telah menjalinkan kerjasama dengan Muazzin AV Retail & Services sebagai rakan strategik untuk melaksanakan program pertama kali seumpamanya di negara ini iaitu Gema 100 Masjid.

Program ini merupakan satu inisiatif bagi mengumpul sumbangan orang ramai bagi membantu 100 buah masjid terutamanya di luar bandar yang kekurangan dana untuk mendapatkan sistem siar raya (sistem PA) yang berkualiti.

Satu memorandum persefahaman (MoU) kerjasama telah ditandatangani Ketua Eksekutif Yayasan IKRAM Malaysia, Hj Kamsani Nasir dan Pengarah Muazzin AV Retail & Services, Encik Mohd Farid Ismail dalam satu majlis hari ini di Adamson Hotel Kuala Lumpur.

“Saya yakin dengan kerjasama antara dua organisasi yang berbeza ini akan memberikan impak yang positif kepada orang ramai terutamanya kepada pengguna masjid terhadap tanggungjawab sosial iaitu masjid sebagai institusi, pusat ibadah dan aktiviti penyebaran ilmu Islam,” kata Kamsani.

Beliau berharap agar kerjasama dalam program Gema 100 Masjid ini dapat mengharmonikan masyarakat setempat dengan menjadikan suara-suara yang kedengaran di speaker azan itu lunak di telinga.

“Masjid akan menjadi bukan sahaja sebagai pusat ibadah umat Islam, tetapi dengan keberadaan speaker menara yang efektif, ia juga sebagai corong-corong pemberi maklumat setempat (seperti pengumuman banjir, perpindahan dan sebagainya),” jelasnya.

Melalui program ini, tambahnya, pihaknya mensasarkan untuk mengumpul sumbangan orang ramai sebanyak RM5 juta dengan anggaran kos sistem PA yang berjumlah RM50,000 bagi setiap masjid.

Mohd Farid pula berkata, projek ini sangat penting untuk umat Islam dan masyarakat setempat umumnya.

“Program ini bertujuan mengoptimumkan pembantu utama masjid iaitu sistem PA dengan tiga ciri yang baik iaitu suara yang jelas, mudah dikendalikan dan tahan lama, supaya masjid dapat menjalankan fungsi-fungsi hariannya dengan lancar,” katanya.

Jelasnya, program Gema 100 Masjid mendapat inspirasi apabila pihak menjalankan semi-CSR di sebuah masjid luar bandar di Baling, Kedah yang mana AJK masjid bertanyakan tentang bunyi sistem PA yang baik.

“Pihak syarikat telah membuat demonstrasi sistem PA dan barulah AJK masjid memahami bunyi yang berkualiti dan menyedari mengapa sistem bunyi yang terhasil di masjid-masjid di bandar besar sangat berbeza dan jauh lebih sedap.”

Tambah Mohd Farid, pihaknya mula sedar akan masalah yang sering dihadapi dan inisiatif Gema 100 Masjid dilakukan untuk mengumpulkan dana secara kolektif dan terus membantu 100 buah masjid yang kekurangan dana untuk mendapatkan sistem PA yang lebih baik.

Sumbangan boleh dibuat melalui pautan www.billplz.com/gema atau akaun Yayasan Ikram Malaysia (Maybank 562142404402) dengan rujukan ‘Gema’. Untuk maklumat lanjut, sila layari laman web gema100masjid.com.


Solat tanpa penjarakan

Dalam usaha langkah berjaga-jaga untuk menangani wabak Covid-19, Arab Saudi memuktamadkan untuk membenarkan solat di Masjidil Haram dan Masjid Nabawi tanpa penjarakan fizikal.

Buat pertama kalinya, umat Islam di Makkah al-Mukarramah telah melakukan solat tanpa penjarakan pada hari Ahad, 17 Oktober 2021 sejak wabak Covid-19 menular satu setengah tahun yang lalu, dimulakan dengan prosedur operasi standard (SOP) berkaitan bagi memerangi pandemik yang melanda.

Dalam usaha dan langkah berjaga-jaga bagi mendepani wabak tersebut, Arab Saudi memutuskan untuk mengizinkan solat diadakan di Masjidil Haram dan Masjid Nabawi tanpa penjarakan.

Baru-baru ini telah tular rakaman video yang disiarkan oleh media rasmi Arab Saudi, menunjukkan proses menanggalkan pelekat penjarakan di koridor, kawasan sekitar dan kemudahan masjid, sebelum para jemaah menunaikan solat Subuh dengan merapatkan saf.

Sebelumnya Arab Saudi telah menutup masjid tersebut pada bulan Mac 2020, kemudian membukanya kepada jemaah dengan langkah-langkah yang sangat ketat pada bulan Julai tahun yang sama.

Seterusnya, tiga bulan kemudiannya, umat Islam dibenarkan untuk bersolat di dalamnya tetapi dengan syarat dan jarak yang sangat ketat.

Menurut kenyataan Kementerian Dalam Negeri Arab Saudi, negara itu membenarkan mereka yang telah mendapat vaksin penuh untuk menggunakan fasiliti di Masjidil Haram, dengan mewajibkan pekerja dan pengunjung memakai topeng penutup muka setiap ketika di semua kawasan Masjid Mekah, serta tetap menggunakan aplikasi ‘Umrahna’ untuk merekodkan tarikh umrah dan memasuki Masjid.

Walau bagaimanapun, untuk menyentuh Kaabah di tengah masjid, sebagaimana yang dibenarkan sebelum kehadiran wabak virus, ia masih lagi dilarang.

Dijangkakan, jutaan umat Islam akan kembali memenuhi Masjidil Haram untuk bersolat dan menunaikan umrah, setelah ditangguhkan selama berbulan-bulan sejak tahun lalu.

Arab Saudi juga turut membenarkan jemaah haji pada musim haji akan datang. Walaupun jumlahnya agak terbatas pada beberapa ribu sahaja pada tahun 2020, kemudian meningkat menjadi puluhan ribu pada tahun ini. Namun, kebenaran itu tetap dibenarkan kepada mereka yang telah menerima dua dos vaksinasi.

Berikutan wabak ini, ia telah menyebabkan kerajaan Arab Saudi kehilangan sumber pendapatan utama selama berbulan-bulan, kerana Arab Saudi memperoleh sekitar 12 bilion dolar setiap tahun daripada jemaah umrah dan haji.

Ini juga menghalang rancangan kerajaan untuk berubah menjadi negara pelancong, sebagai sebahagian daripada strategi untuk mempelbagaikan ekonomi.

Pada 10 Oktober, pihak berkuasa Arab Saudi mengumumkan bahawa pemberian kebenaran mengerjakan umrah dan solat di Masjidil Haram terhad kepada mereka yang telah divaksinasi.

Ogos lalu, Arab Saudi mengumumkan dalam satu kenyataan untuk meningkatkan kapasiti jemaah menjadi dua juta sebulan berbanding 600,000 jemaah pada sebelumnya.

Kementerian Kesihatan Arab Saudi telah mengeluarkan kenyataan bahawa sebanyak enam vaksin yang dibenarkan untuk memasuki wilayahnya, iaitu Pfizer-Biontech, Moderna, Oxford AstraZeneca, Johnson, Sinopharma dan Sinovac.

Sejak awal, virus ini menular di Arab Saudi telah mencatatkan sekitar 547,000 jangkitan termasuk 8,760 kematian.

Negara tersebut telah memberikan 44 juta dos vaksin dan lebih daripada 20 juta orang daripada 35 juta rakyatnya telah diberi vaksin sepenuhnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Muda FC naib juara M4 SSPL

Perlawanan yang berlangsung di Padang IGB International School di sini pada Selasa lalu menyaksikan IMFC terpaksa akur dan melepaskan slot play-off Liga M3 2020.

Pemain IMFC dibarisi oleh Aiman (penjaga gol), Faiz Mokhtar dan Aliff Rose (pertahanan tengah), Azrul dan Fauzan (pertahanan kiri dan kanan), Azrul Razman, Danial dan Aliff Mazlan (tengah), Belong, Aqmar dan Adam (serangan).

MOFAH FC menjaringkan gol pembukaan pada minit ke-70 perlawanan menerusi ‘chip’ cantik daripada Acam menewaskan penjaga gol IMFC dan Aliff Rose yang berada di garisan gol.

IMFC seterusnya melakukan ‘counter-attack’ dengan hantaran lintang cantik oleh Belong yang disudahkan kemas oleh Aqmar menjadikan jaringan seri 1-1 pada minit ke-78.

Kemudiannya, kelemahan pertahanan IMFC dihukum MOFAH FC apabila menghadiahkan gol mudah kepada Iqbal pada minit ke-88.

Dalam keghairahan mendapatkan gol penyamaan, IMFC dihukum lagi pada minit ke-92 apabila Wan Pet menjaringkan gol ketiga MOFAH FC hasil sepakan penjuru daripada Acam.

Tahniah kepada semua pemain IMFC dan pengurusan yang bertungkus-lumus hingga mencapai ke peringkat ini. Moga IMFC terus bangkit dan maju jaya dalam edisi kejohanan seterusnya, insya-Allah.


Pendidikan Islam penting untuk Malaysia Baharu

“Umat Islam perlu menjadi contoh sebagai masyarakat beragama yang menggalakkan keamanan dan keharmonian dalam masyarakat.”

Jelasnya, umat Islam harus memainkan peranan sebagai individu Muslim yang bukan sekadar menyesuaikan diri dengan perubahan tetapi harus menjadi pemimpin dan penunjuk jalan.

Beliau berkata demikian dalam ucaptama beliau yang bertajuk “Pendidikan Islam dan Revolusi Perindustrian 4.0” seterusnya merasmikan majlis pembukaan persidangan Islamic Education Foresight and 4th Industrial Revolution 2018 (iFIRST2018) di Movenpick Hotel and Convention Centre KLIA.

iFIRST2018 dianjurkan bersama Kedutaan Amerika Syarikat, Universiti Sains Islam Malaysia (USIM), Pendidikan IKRAM MUSLEH Berhad (IKRAM MUSLEH) dan Angkatan Belia Islam Malaysia (ABIM).

Malah, kenyataan hampir sama juga dinyatakan oleh Naib Canselor USIM, Prof Dato’ Dr Musa Ahmad bahawa pendidikan Islam seharusnya kekal relevan kepada generasi kemudian dalam mendepani cabaran era milenium.

Pada masa yang sama, Maszlee memuji usaha yang dilakukan oleh Sekolah Menengah Islam Hidayah, Johor Bahru dalam menggalakkan keharmonian antara kaum.

Program silang budaya yang diadakan setiap tahun antara pelajar sekolah itu bersama Sekolah Menengah Foon Yew harus dijadikan contoh oleh semua institusi pendidikan di negara ini.

“Kita perlu mencari jalan untuk melahirkan individu Islam berkelas dunia yang akan mengangkat nilai positif untuk menjadikan dunia ini ke arah yang lebih baik.”

Sebelum itu, Duta Besar Amerika Syarikat, Puan Yang Terutama Kamala Shirin Lakhdhir menyatakan keprihatinannya terhadap pentingnya peranan pendidikan Islam untuk masyarakat di negara ini.

“Mengapa kami berusaha bersungguh-sungguh menganjurkan pelbagai program dan mengambil berat tentang pendidikan Islam ini?”

“Ini kerana kami fokus kepada kesan jangka panjang. Kami ingin membentuk masyarakat yang lebih baik.”

Katanya, sebelum ini Kedutaan Amerika Syarikat telah menganjurkan beberapa program seperti program Bahasa Inggeris di Rompin, Pahang dan di Tawau, Sabah.

Malah, sambungan program itu akan diteruskan di sekolah-sekolah rangkaian IKRAM MUSLEH di Kelantan selepas ini.

Turut hadir dalam majlis itu Pengarah Eksekutif IKRAM MUSLEH, Ustaz Megat Mohamed Amin Megat Mohamed Nor dan Presiden ABIM, Mohamad Raimi Ab Rahim.

Persidangan itu membawa tema “Meneraju Pendidikan Islam yang Holistik dalam Menghadapi Masa Depan” dan dihadiri kira-kira 90 orang peserta.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sabar itu indah

Sabar merupakan salah satu pilar kebahagiaan bagi seseorang yang akan memberikan ketenangan dan ketenteraman dalam jiwa manusia.

Pertama, sabar adalah memelihara (menetapkan) jiwa pada ketaatan kepada Allah dan selalu menjaganya, dan memeliharanya dengan keikhlasan serta memperbaikinya atau memperbaguskannya dengan ilmu.

Kedua, sabar adalah menahan jiwa daripada maksiat dan keteguhannya dalam menghadapi syahwat dan perlawanannya terhadap hawa nafsu.

Ketiga, sabar adalah keredaan kepada qadak dan qadar yang telah ditetapkan oleh Allah tanpa mengeluh padanya dan keputusasaan.

Jalan menuju Allah adalah jalan yang penuh dengan rintangan, sedangkan jiwa itu tidak dapat istiqamah atas perintah Allah dengan mudah. Maka, barang siapa yang ingin menundukkan dan mengekangnya, maka dia harus bersabar.

Sabar dalam ketaatan kepada Allah meliputi tiga hal, iaitu:

1. Sabar sebelum melakukan ketaatan tersebut, iaitu dengan niat yang benar, ikhlas dan bersih dari riyak.

2. Sabar ketika menjalankan ketaatan, iaitu dengan tidak lalai dalam melakukannya dan juga tidak bermalas-malasan.

3. Sabar setelah beramal, seseorang tersebut hendaknya tidak menjadi takjub dengan dirinya dan menampakkan apa yang ia punya dalam rangka sum’ah dan riyak. Ini kerana hal tersebut hanya akan menghapuskan amalan, pahala dan pengaruh-pengaruh yang seharusnya dia dapat.

Sabar dalam ketaatan kepada Allah antaranya adalah sabar dalam menuntut ilmu, sabar dalam mengamalkan dan sabar dalam mendakwahkannya.

Tiga hal ini tercakup dalam firman Allah Taala yang bermaksud:

“Demi masa, sesungguhnya seluruh manusia benar-benar berada dalam kerugian, kecuali orang-orang yang beriman, beramal soleh, saling menasihati dalam kebenaran dan saling menasihati untuk menetapkan kesabaran.” (Al-Asr:1-3)

Dalam surah tersebut, Allah menyatakan bahawa seluruh manusia itu berada dalam kerugian, kecuali manusia-manusia yang mempunyai dengan empat sifat tersebut.

Daripada Abu Hurairah radiallahuanhu bahawa Rasulullah Sallallahualaihiwasallam bersabda, “Neraka dikelilingi dengan syahwat (hal-hal yang menyenangkan nafsu), sedangkan syurga dikelilingi hal-hal yang tidak disenangi (nafsu).” (HR Bukhari)

Oleh kerana itu, barang siapa yang menginginkan syurga, maka dia harus bersiap untuk bersabar kerana syurga itu dikelilingi oleh hal-hal yang tidak disenangi oleh hawa nafsu.

Terkadang seseorang itu merasakan bahawa bersabar menjauhi maksiat itu lebih berat daripada pada bersabar menjalankan ketaatan. Mungkin seseorang bisa bersabar melaksanakan solat malam semalam suntuk, namun dia tidak bisa bersabar jika diminta meninggalkan perkara-perkara yang disenanginya yang tidak dibolehkan oleh syariat.

Ibadah merupakan perintah syariat (untuk mengerjakan sesuatu), atau berupa larangan syariat (untuk tidak mengerjakan sesuatu), atau bisa juga berupa ujian dalam bentuk musibah yang ditimpakan Allah kepada seorang hamba supaya dia bersabar ketika menghadapinya.

Hakikat penghambaan adalah tunduk melaksanakan perintah syariat serta menjauhi larangan syariat dan bersabar menghadapi musibah-musibah. Musibah yang dijadikan sebagai batu ujian oleh Allah untuk menempa hamba-hamba-Nya. Dengan demikian, ujian itu bisa melalui sarana ajaran agama dan melalui sarana keputusan takdir-Nya.

Sabar adalah pedang yang tidak akan tumpul, tunggangan yang tidak akan tergelincir dan cahaya yang tidak akan padam. Akan tetapi, sabar tidaklah semudah ketika kita mengucapkannya. Jika tidak, Allah tidak akan memberikan pahala yang besar untuk orang-orang yang bersabar, seperti dalam firman-Nya yang bermaksud:

“Katakanlah (wahai Muhammad akan firman-Ku ini): Wahai hamba-hamba-Ku yang beriman, bertakwalah kepada Rabb-mu. Orang-orang yang berbuat baik di dunia ini memperoleh kebaikan, dan bumi Allah itu luas. Sesungguhnya hanya orang-orang yang bersabarlah yang dicukupkan pahala mereka tanpa batas.” (Az-Zumar: 10)

Allah tidak akan memberikan kecintaan dan ma’iyyah-Nya (kebersamaan-Nya) seperti dalam firman-Nya yang bermaksud:

“Wahai orang-orang yang beriman, mintalah pertolongan (kepada Allah) dengan sabar dan solat, sesungguhnya Allah beserta orang-orang yang sabar.” (Al-Baqarah: 153)

“..Mereka tidak menjadi lemah kerana bencana yang menimpa mereka di jalan Allah, dan tidak lesu dan tidak pula menyerah kepada musuh. Allah mencintai orang-orang yang bersabar.” (Ali Imran: 146)

Allah memberikan kebersamaan yang bersifat khusus kepada orang-orang yang bersabar, dan Allah akan menghilangkan kesusahan daripadanya dan akan memudahkan setiap kebaikan bagi orang-orang yang bersabar. Akan tetapi, sabar tidak bisa kita lakukan dengan mudah, kita memerlukan pertolongan daripada Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…